4. การประกอบธุรกิจของแต่ละสายผลิตภัณฑ์

4.1 ธุรกิจสำนักพิมพ์

4.1.1 สิ่งพิมพ์สำหรับเยาวชน

4.1.1.1 ลักษณะของผลิตภัณฑ์

กลุ่มบริษัทฯ ประกอบธุรกิจผลิต นำเข้าและจัดจำหน่ายสิ่งพิมพ์สำหรับเยาวชนเพื่อการศึกษา บันเทิง
และการเสริมทักษะ ผ่าน NED และ NEE ในนามสำนักพิมพ์ “เนชั่นเอ็ดดูเทนเมนท์” และ
“เนชั่นเอ็กมอนท์” โดยสามารถแบ่งออกได้เป็น 2 ประเภท ดังนี้

1)  สิ่งพิมพ์สำหรับเยาวชนจากประเทศญี่ปุ่น ประเทศไทย และประเทศอื่นๆ ในทวีปเอเชีย

NED ได้รับความไว้วางใจให้เป็นผู้ผลิตสิ่งพิมพ์สำหรับเยาวชนจากประเทศญี่ปุ่น ประเทศเกาหลี
ประเทศไทย และประเทศในทวีปเอเชีย โดยได้รับลิขสิทธิ์จากนักเขียนและสำนักพิมพ์ชั้นนำ อาทิ
Shueisha, Shogakukan, Kodansha, Kadokawa Shoten และ Futabasha เป็นต้น
จนถึงปี 2555 NED ได้รับลิขสิทธิ์ในการพิมพ์และจัดจำหน่ายสิ่งพิมพ์สำหรับเยาวชน
ทั้งสิ้นจำนวนมากกว่า 500 เรื่อง หรือมากกว่า 4,300 ปก ซึ่งดำเนินการในรูปแบบดังต่อไปนี้

1)  นิตยสารการ์ตูนภายใต้ชื่อ “Boom” ซึ่งกลุ่มบริษัทฯ เป็นเจ้าของหัวหนังสือ
    เป็นนิตยสารรายสัปดาห์ที่รวบรวมการ์ตูนญี่ปุ่นยอดนิยมหลากหลายเรื่องจากนิตยสารการ์ตูนรายสัปดาห์อันดับหนึ่งของญี่ปุ่นคือ
    “Shonen Jump” และการ์ตูนไทยไว้ในเล่มเดียวกัน โดยมียอดจำหน่ายอันดับ 1
    ในประเทศไทย (ที่มา: ฝ่ายการตลาด บริษัทฯ มกราคม 2556)

2)  หนังสือการ์ตูน (Comic Collection)
    หมายถึงหนังสือการ์ตูนรวมเล่มและหนังสือการ์ตูนในรูปแบบพิเศษ (Limited Edition)
    ซึ่งได้รับความนิยมอย่างกว้างขวางทั้งจากประเทศญี่ปุ่น และประเทศอื่นๆ
    ในเอเชียรวมทั้งประเทศไทย
    ส่วนใหญ่ของหนังสือการ์ตูนในกลุ่มนี้เป็นการรวมเล่มจากการ์ตูนที่ลงเป็นตอนๆ
    ในนิตยสารการ์ตูน “Boom” อาทิ “นารุโตะ นินจาคาถาโอ้โฮเฮะ” “Hunter x Hunter”
    “เทพมรณะ Bleach” “Jo Jo ล่าข้ามศตวรรษ” “นูระ หลานจอมภูต” “Sket Dance”
    “Bakuman” “Enigma” การ์ตูนไทย อาทิ “มีดที่ 13” “อภัยมณีซาก้า” เป็นต้น และล่าสุด
    บริษัทได้รับลิขสิทธิ์การ์ตูนเรื่องใหม่ ที่มียอดขายเป็นอันดับ 3 ที่ญี่ปุ่นของปี 2554
    (ยอดขายมากกว่า 5 ล้านเล่ม) ชื่อ “Blue Exorcist” จากบริษัท Shueisha ( ที่มา:
    Oricon)

3)  หนังสือการ์ตูนเรื่องอื่นๆ ที่ไม่ได้มาจากนิตยสารการ์ตูน “Boom” อาทิ หนังสือชุด
    “โดราเอมอน” “รวมผลงานการ์ตูนของ Fujiko F. Fujio ผู้เขียนโดราเอมอน” “จิมปุย
    เพื่อนรักจากต่างดาว” “New เครยอนชินจัง” “Slam Dunk ฉบับ Deluxe” “ดูลี่
    ไดโนเสาร์ซ่า ฮาสุดขั้ว” “Manken แก๊งสาวซนคนการ์ตูน” เป็นต้น

  สำหรับหนังสือการ์ตูนกลุ่มรักประทับใจภายใต้ตรา “Cute Comic” อาทิ “ตราบวันฟ้าใส”
  “ลำนำรักจากดวงดาว” “Love So life” “Love Sick” “สูตรรักล้นใจ ให้เธอคนเดียว”
  จากประเทศญี่ปุ่น เป็นเล่มต่อเนื่องมาจากปี 2554 และ ชุด “รักวุ่นวายของเจ้าชายกาแฟ
  (Coffee Prince) ” จากประเทศเกาหลีที่ได้ทำการประชาสัมพันธ์ร่วมกับบริษัท True
  Visions ที่ได้จัดทำเป็นละครภาคภาษาไทย และได้รับการตอบรับที่ดีมาก เป็นต้น

4)  คอมมิกส์ เอ็ซเซ (Comics Essay) เป็นหนังสือที่มีร้อยแก้วผสมผสานกับลายเส้นการ์ตูน
    มีเนื้อหาสนุกสนานและให้แง่คิดที่น่าสนใจ อาทิ “สาวจอมจุ้นกับหนุ่มอินดี้”
    “สำนึกผิดวันละนิดจิตแจ่มใส” “TOBY ย่ำต๊อกไดอารี่” “หนีงานไปเที่ยวโตเกียวดีกว่า”
    “นานะอินมือใหม่หัดรัก” เป็นต้น

5)  หนังสือการ์ตูนความรู้ (Edutainment Comics) เป็นการ์ตูนสาระบันเทิง
    แบ่งเป็นช่องทำนองเดียวกับการ์ตูนญี่ปุ่น มีการแทรกความรู้ต่างๆ และคำอธิบายเชิงวิชาการ
    ผ่านการเล่าเรื่องที่สนุกสนาน มีทั้งแบบสีเดียวและภาพสี่สี จากสำนักพิมพ์ชั้นนำของเกาหลี อาทิ
    “สนุกคิดกับไอน์สไตน์” “ดร. อิ๊กนอเบล” “คณิตศาสตร์ สนุกคิด”
    และการ์ตูนที่ได้รับลิขสิทธิ์จากบริษัทของคนไทย เช่น “เบิร์ดแลนด์ แดนมหัศจรรย์
    ชุดตามรอยพระราชา” เป็นต้น

6)  หนังสือนิทานภาพ (Story Book) เป็นหนังสือที่เหมาะสำหรับเด็กเล็ก
    ประกอบไปด้วยภาพโดยมีเรื่องราวที่จะสอดแทรกปรัชญาสำหรับเด็ก พร้อมทั้งให้ความบันเทิง
    อาทิ “เชลล์ดอน” จากประเทศไทย “แกะน้อยสุดกวนกับหมาป่าจอมป่วน” จากประเทศจีน
    “Canimals” จากประเทศเกาหลี เป็นต้น

7)  หนังสือกิจกรรมเสริมทักษะ (Activity Book) เป็นหนังสือที่เหมาะสำหรับเด็กเล็ก
    ประกอบด้วยรูปภาพเป็นส่วนใหญ่ พร้อมความรู้และความบันเทิง ผ่านกิจกรรมต่างๆ อาทิ
    การระบายสี การวาดรูปต่างๆ การลากเส้น เกมทดสอบความจำ สี ตัวเลข หรือคำศัพท์ง่ายๆ
    โดยใช้ตัวการ์ตูนที่มีชื่อเสียงที่เด็กชื่นชอบ อาทิ กิจกรรมหนังสือกิจกรรมพัฒนาทักษะชุด
    “เชลล์ดอน” และ “เบิร์ดแลนด์ แดนมหัศจรรย์” จากประเทศไทย
    “แกะน้อยสุดกวนกับหมาป่าจอมป่วน” จากประเทศจีน เป็นต้น

8)  หนังสือสาระความรู้สำหรับเยาวชน เป็นหนังสือที่ให้ความรู้ในเรื่องต่างๆ ที่เข้าใจง่าย
    มีรูปภาพประกอบและวิธีการเล่าที่ดึงดูดความสนใจของเด็ก
    ขณะเดียวกันก็สอดแทรกความรู้เฉพาะด้านควบคู่ไปด้วย
    ซึ่งอาจนำไปใช้เป็นหนังสืออ่านนอกเวลา เช่น “ชุด คนดังระดับโลก” จากประเทศเกาหลี
    เป็นต้น

2)  สิ่งพิมพ์สำหรับเยาวชนจากกลุ่มประเทศในแถบยุโรป อเมริกา และออสเตรเลีย

NEE ได้รับความไว้วางใจให้เป็นผู้ผลิต นำเข้า
และจำหน่ายสิ่งพิมพ์สำหรับเยาวชนที่ได้รับลิขสิทธิ์จากเจ้าของลิขสิทธิ์และสำนักพิมพ์ชั้นนำจากกลุ่มประเทศแถบยุโรป
อเมริกา และออสเตรเลีย อาทิ Walt Disney, Warner Bros., Simon & Schusters,
Nickelodeon ประเทศสหรัฐอเมริกา Hit Entertainment, Chorion, Scholastic UK,
Egmont UK, Dorling Kindersley ประเทศอังกฤษ, VGS ในเครือของ EGMONT,
Verlagsgesellschaften ประเทศเยอรมันนี, Larousse ประเทศฝรั่งเศส, Casterman
ประเทศเบลเยียม, Paramon ประเทศสเปน และ Blake Education เป็นต้น
โดยส่วนใหญ่ผลิตเป็น 2 ภาษา ซึ่งมีทั้งภาษาไทยและภาษาอังกฤษในเล่มเดียวกัน จนถึงปี 2555
NEE ได้รับลิขสิทธิ์ในการพิมพ์และจัดจำหน่ายสิ่งพิมพ์สำหรับเยาวชนจากกลุ่มประเทศในแถบยุโรป
อเมริกา และออสเตรเลีย ทั้งสิ้นจำนวนมากกว่า 900 ปก ซึ่งดำเนินการในรูปแบบดังต่อไปนี้

1)  นิตยสารสำหรับเด็กชื่อ “Disney & Me” เป็นนิตยสารรายเดือนสำหรับเด็กอายุ 5-8 ปี
    ลิขสิทธิ์จาก Disney ซึ่งให้
    ความรู้พร้อมความบันเทิงโดยการรวมนิทานภาพและกิจกรรมเสริมทักษะไว้ในเล่มเดียวกัน เช่น
    การระบายสีรูปภาพ ลากเส้น เกมทดสอบความจำ สี ตัวเลข
    นอกจากนี้ยังได้สอดแทรกความรู้ด้านภาษาอังกฤษ เช่น abc หรือ คำศัพท์ง่ายๆ ฯลฯ
    นิตยสารฉบับนี้จัดพิมพ์เป็นสองภาษา (ไทย-อังกฤษ)
    เพื่อจูงใจให้ผู้ปกครองเลือกซื้อให้แก่บุตรหลาน
    และให้ครูพิจารณาใช้เป็นหนังสือเสริมหลักสูตรในโรงเรียน

2)  หนังสือนิทานภาพ (Story-telling book)
    ซึ่งได้คัดสรรจากนิทานที่ได้รับความนิยมอย่างกว้างขวางจากทั้งในและต่างประเทศ อาทิ
    นิทานจากภาพยนตร์ “Brave นักรบสาวหัวใจมหากาฬ ” “Wreck-It Ralph
    ราล์ฟวายร้ายหัวใจฮีโร่” “Finding Nemo ปลาเล็กหัวใจโต๊โต” รวมทั้งนิทานชุด “Mickey
    & Friends” “Disney Princess” “Winnie the Pooh” ของ Disney
    “Scooby-Doo” ของ Warner Bros. “Thomas & Friends” ของ Hit
    Entertainment “Dora the Explorer” และ “SpongeBob” ของ Nickelodeon
    เป็นต้น นอกจากนี้ NEE
    ยังได้พัฒนาหนังสือนิทานประกอบกับซีดีอ่านออกเสียงทั้งภาษาไทยและภาษาอังกฤษ (Read
    Along) ได้แก่ ชุด “Disney Princess” และ “Disney Pixar” อีกด้วย

3)  หนังสือกิจกรรมเสริมทักษะ (Activity Book) เป็นหนังสือที่เหมาะสำหรับเด็กเล็ก
    ประกอบด้วยรูปภาพเป็นส่วนใหญ่ พร้อมความรู้และความบันเทิง ผ่านกิจกรรมต่างๆ อาทิ
    การระบายสี การวาดรูป การลากเส้น เกมทดสอบความจำ สี ตัวเลข หรือคำศัพท์ง่ายๆ ฯลฯ
    จัดพิมพ์เป็นสองภาษา (ไทย-อังกฤษ)
    ส่วนใหญ่มีเนื้อหาเกี่ยวกับตัวการ์ตูนที่เป็นที่นิยมระดับนานาชาติ
    ตัวอย่างสิ่งพิมพ์ในประเภทนี้ได้แก่ หนังสือกิจกรรมเสริมทักษะชุด “Mickey & Friends”
    “Disney Princess” “Brave นักรบสาวหัวใจมหากาฬ” ของ Disney,
    หนังสือกิจกรรมเสริมทักษะชุด “SpongeBob” และ “Dora the Explorer” ของ
    Nickelodeon, “Batman” ของ Warner Bros. เป็นต้น

4)  หนังสือวรรณกรรมการ์ตูน เป็นหนังสือที่มีการเล่าด้วยภาพแบ่งเป็นช่องๆ
    มีการวางภาพคล้ายการ์ตูนญี่ปุ่น แต่เนื้อหาส่วนใหญ่มาจากวรรณกรรมที่โด่งดังสมัยก่อน
    มีทั้งแบบพิมพ์สีเดียวและสี่สี อาทิ “ชุด Manga Shakespeare” เป็นต้น

5)  หนังสือสารานุกรมสำหรับเยาวชน เป็นหนังสือที่เน้นให้ความรู้เชิงวิชาการในหัวข้อต่างๆ
    และมีรูปภาพประกอบเพื่อเป็นการดึงดูดความสนใจของเด็กและเยาวชน
    สามารถนำไปใช้เป็นหนังสืออ้างอิงหรือสื่อประกอบการเรียนการสอน เพื่อเสริมสร้างความรู้
    ตัวอย่างสิ่งพิมพ์ในประเภทนี้ ได้แก่ สารานุกรมชุด “เทคโนโลยีพลิกโลก ” ของ Dorling
    Kindersley เป็นต้น

4.1.1.2 ลูกค้ากลุ่มเป้าหมาย

ลูกค้ากลุ่มเป้าหมายแบ่งออกเป็น 2 กลุ่มหลัก คือ

-   กลุ่มเด็กเล็ก (5-8 ปี)

-   กลุ่มก่อนวัยรุ่น (9-12 ปี) และวัยรุ่น (13-18 ปี)

โดยหนังสือของกลุ่มบริษัทฯ นั้น มีความหลากหลาย
สามารถตอบสนองความต้องการของลูกค้ากลุ่มเป้าหมายในพิสัยที่ต่างกันดังนี้

-   หนังสือการ์ตูนและนิตยสารการ์ตูน มีกลุ่มลูกค้าเป้าหมายหลักเป็นกลุ่มก่อนวัยรุ่น และวัยรุ่น
    และอาจรวมไปถึงผู้ใหญ่ที่มีความชื่นชอบในการอ่านหนังสือการ์ตูน
    เนื่องจากเป็นความบันเทิงรูปแบบหนึ่งที่มีต้นทุนต่ำ

-   นิทาน/ หนังสือภาพ/ หนังสือกิจกรรมเสริมทักษะ มีกลุ่มลูกค้าเป้าหมายหลักเป็นกลุ่มเด็กเล็ก

-   วรรณกรรมเยาวชนมีลักษณะเนื้อหาแตกต่างกันตามความเหมาะสมและอายุ
    จึงมีกลุ่มลูกค้าเป้าหมายครอบคลุมกลุ่มเด็กเล็ก ก่อนวัยรุ่น และวัยรุ่น

-   หนังสือสาระความรู้มีความละเอียดของเนื้อหาแตกต่างกันตามความเหมาะสมและอายุ
    ครอบคลุมลูกค้าเป้าหมายตั้งแต่กลุ่มเด็กเล็ก ก่อนวัยรุ่น และวัยรุ่น

-   หนังสือสารานุกรม มีความละเอียดของเนื้อหาแตกต่างกันตามความเหมาะสมและอายุ
    ครอบคลุมกลุ่มลูกค้าเด็กเล็ก ก่อนวัยรุ่น และวัยรุ่น

4.1.1.3 การจำหน่ายและช่องทางการจำหน่าย

1)  สิ่งพิมพ์สำหรับเยาวชนจากประเทศญี่ปุ่น ประเทศไทย และประเทศอื่นๆ ในทวีปเอเชีย

การจำหน่ายสิ่งพิมพ์สำหรับเยาวชนจากประเทศญี่ปุ่น ประเทศไทย และประเทศอื่นๆ
ในทวีปเอเชียนั้น NED ซึ่งเป็นผู้ผลิตจะขายสิ่งพิมพ์ที่ผลิตทั้งหมดให้แก่ NEE
ซึ่งเป็นการขายบนเงื่อนไขไม่มีการรับคืน เพื่อให้ NEE
นำไปจำหน่ายต่อให้กับเอเย่นต์ที่จัดจำหน่ายการ์ตูน
และผู้จัดจำหน่ายหนังสือรายใหญ่ที่มีร้านหนังสือหลายสาขา
ซึ่งเป็นการขายที่อาจมีการรับคืนได้ในภายหลัง
โดยเอเย่นต์เหล่านี้จะกระจายสินค้าต่อไปยังร้านหนังสือค้าปลีกรายย่อยซึ่งจะจำหน่ายต่อให้แก่ผู้อ่านอีกต่อหนึ่ง
และ NEE ยังมีการจัดจำหน่ายโดยตรงแก่ผู้อ่านผ่านระบบสมาชิก

ในปี 2555 NEE จัดจำหน่ายสิ่งพิมพ์สำหรับเยาวชนจากประเทศญี่ปุ่น ประเทศไทย และประเทศอื่นๆ
ในทวีปเอเชียส่วนใหญ่ผ่านเอเย่นต์การ์ตูน รองลงมาได้แก่ ร้านหนังสือ ร้านค้าโมเดิร์นเทรด
ร้านสะดวกซื้อ และ ร้านค้าที่ไม่ได้จำหน่ายหนังสือเป็นหลัก และช่องทางการจำหน่ายอื่นๆ ได้แก่
จำหน่ายตรงผ่านบูธ งาน event ตามลำดับ รวมจุดจำหน่ายทั้งสิ้นกว่า 9,500 จุด (ที่มา: บริษัทฯ
)

2)  สิ่งพิมพ์สำหรับเยาวชนจากกลุ่มประเทศในแถบยุโรป อเมริกา และออสเตรเลีย

NEE จะทำการจำหน่ายสิ่งพิมพ์สำหรับเยาวชนจากกลุ่มประเทศในแถบยุโรป อเมริกา
และออสเตรเลียซึ่งตนเป็นผู้ผลิตผ่านผู้จัดจำหน่ายหนังสือรายใหญ่ที่มีร้านหนังสือหลายสาขา
และร้านค้าโมเดิร์นเทรด ซึ่งมีเงื่อนไขการขายที่อาจมีการรับคืนได้ในภายหลัง
โดยร้านค้าเหล่านี้จะจำหน่ายต่อให้แก่ผู้อ่านอีกทอดหนึ่ง นอกจากนั้น NEE
ยังมีการจัดจำหน่ายโดยตรงแก่สถาบันการศึกษา และผู้อ่านผ่านระบบสมาชิกด้วย

ในปี 2555 NEE จัดจำหน่ายสิ่งพิมพ์สำหรับเยาวชนจากกลุ่มประเทศในแถบยุโรป อเมริกา
และออสเตรเลีย ส่วนใหญ่ผ่านร้านหนังสือ รองลงมาได้แก่ ร้านค้าโมเดิร์นเทรด ร้านสะดวกซื้อ
และ ร้านค้าที่ไม่ได้จำหน่ายหนังสือเป็นหลัก นอกจากนั้น มีการจำหน่ายตรงผ่านบูธ โรงเรียน
และองค์กรต่างๆ และช่องทางการจำหน่ายอื่นๆ รวมจุดจำหน่ายทั้งสิ้นกว่า 11,500 จุด (ที่มา:
บริษัทฯ 9,500 ร้านค้า / 2,000 โรงเรียน)

4.1.1.4 กลยุทธ์การแข่งขัน

1)  คัดเลือก สร้างสรรค์ พัฒนาสื่อที่มีคุณภาพ

บริษัทฯ จะดำเนินการผลิตและจัดจำหน่ายสิ่งพิมพ์สำหรับเยาวชนที่มีคุณภาพ ความเหมาะสม
และตอบสนองความต้องการของกลุ่มเด็กและเยาวชน
รวมทั้งส่งเสริมความรู้ด้านต่างๆโดยเฉพาะความรู้ด้านภาษาอังกฤษ
ซึ่งสิ่งพิมพ์หลายประเภทของกลุ่มบริษัทฯ มีภาษาไทยควบคู่กับภาษาอังกฤษ

2)  คัดเลือก สร้างสรรค์ สิ่งพิมพ์ที่ทันสมัยและได้รับความนิยมระดับนานาชาติ

กลุ่มบริษัทฯ จะใช้ข้อได้เปรียบสำนักพิมพ์อื่นๆ
จากการมีความสัมพันธ์ที่ดีกับสำนักพิมพ์ที่มีชื่อเสียงในต่างประเทศ
ในการพิจารณาคัดเลือกสิ่งพิมพ์ที่ได้รับความนิยมสูงจากต่างประเทศ
และมีแนวโน้มที่จะได้รับความนิยมในประเทศมาทำการผลิต และจัดจำหน่ายได้ตามเป้าหมาย

3)  พัฒนาสิ่งพิมพ์ที่สอดคล้องและตอบสนองต่อความต้องการของตลาดอย่างรวดเร็ว

กลุ่มบริษัทฯ มีการติดตามผลตอบรับของการ์ตูนเรื่องต่างๆ ที่ลงในนิตยสาร Boom ของกลุ่มบริษัทฯ
เพื่อคัดเลือกเรื่องที่ได้รับความนิยมสูง
มาจัดพิมพ์รวมเล่มออกวางจำหน่ายเพื่อตอบสนองความต้องการของผู้อ่านและเพิ่มรายได้จากการ์ตูนเรื่องดังกล่าว

นอกจากนี้ กลุ่มบริษัทฯ
มีนโยบายในการตั้งราคาจำหน่ายสิ่งพิมพ์สำหรับเยาวชนที่เหมาะสมและสามารถแข่งขันกับสำนักพิมพ์อื่นๆ
ในตลาดได้ นอกจากนั้น กลุ่มบริษัทฯ ยังมีการสร้างแรงจูงใจในการซื้อหนังสือ เช่น
จัดจำหน่ายหนังสือเป็นชุดในราคาพิเศษ หรือให้ส่วนลดพิเศษพร้อมของสมนาคุณ เป็นต้น
อย่างไรก็ตาม กลุ่มบริษัทฯ ไม่มีนโยบายทำการตลาดด้วยราคาต่ำกว่าคู่แข่ง (Price War)

4)  สร้างสรรค์กิจกรรมเพื่อการมีส่วนร่วมของลูกค้า และกิจกรรมเพื่อสังคม

กลุ่มบริษัทฯ
ได้ดำเนินการจัดกิจกรรมทางการตลาดอย่างต่อเนื่องเพื่อให้ลูกค้าได้รู้จักและมีส่วนร่วมได้แก่กิจกรรมเปิดตัวหนังสือ
กิจกรรมเสวนานักเขียน กิจกรรมแต่งตัวเลียนแบบตัวการ์ตูน (cos’ play)
กิจกรรมแนะนำหนังสือและลุ้นรางวัลทางสื่อสังคมออนไลน์อิเล็กทรอนิกส์ และอื่นๆ

5)  พัฒนานักเขียนไทยให้มีคุณภาพ และก้าวสู่ระดับสากล

กลุ่มบริษัทฯ ให้ความสำคัญในการสร้างนักเขียนการ์ตูนไทยหน้าใหม่
เห็นได้จากการจัดประกวดนักเขียนการ์ตูนไทยมาตลอดระยะเวลากว่า 10 ปี การจัดสัมมนาหรือ
workshop แก่เด็กและเยาวชนผู้สนใจ
การพิจารณาตีพิมพ์การ์ตูนจากนักเขียนการ์ตูนไทยในนิตยสารรายสัปดาห์ “Boom”
และหนังสือเล่มอย่างต่อเนื่องตั้งแต่จัดตั้งบริษัทฯ

6)  พัฒนาช่องทางการจัดจำหน่ายอย่างมีประสิทธิภาพเพื่อเข้าถึงกลุ่มเป้าหมายทุกกลุ่ม

  กลุ่มบริษัทฯ
  ให้ความสำคัญกับการกระจายสื่อที่คัดสรรแล้วว่ามีคุณภาพและมีเนื้อหาเหมาะสมไปยังกลุ่มเป้าหมายอย่างมีประสิทธิภาพสูงสุด
  ได้แก่ การให้ความสำคัญกับการพัฒนาช่องทางการจัดจำหน่ายทั้งช่องทางดั้งเดิม ในด้านระบบงาน
  การพัฒนาความรู้เกี่ยวกับตัวสินค้า และการควบคุมติดตาม
  เพื่อเปิดโอกาสในการจำหน่ายให้ครอบคลุมหนังสือทุกกลุ่ม ทุกเพศวัย ในทุกช่องทางให้มากที่สุด
  รวมถึงการเปิดโอกาสการขายผ่านสื่อใหม่อาทิ โซเชียลเน็ตเวิร์ก สมาร์ตโฟน หรือแทบเล็ต
  นอกจากนี้ กลุ่มบริษัทฯ
  ยังเน้นการเข้าถึงเด็กและเยาวชนเป็นพิเศษผ่านการขายตรงเพื่อเข้าถึงผู้ปกครองของเด็กและเยาวชน
  รวมถึงการขายตรงเข้าสู่โรงเรียน โดยผ่านทางห้องสมุดหรือ ครูบรรณารักษ์ ครูที่ปรึกษา
  เพื่อเสนอทางเลือกในการใช้ประกอบการเรียนการสอน
  หรือมีไว้ให้นักเรียนค้นคว้าประจำห้องสมุดอีกทางหนึ่งด้วย

4.1.2 หนังสือพ็อคเก็ตบุ๊คส์

4.1.2.1 ลักษณะของผลิตภัณฑ์

หนังสือพ็อคเก็ตบุ๊คส์ของบริษัทฯ สามารถแบ่งออกได้เป็น 5 หมวดหลักดังนี้

(1) หมวดบริหารและการจัดการ (Business and Management)

หนังสือในกลุ่มนี้มีเนื้อหาเกี่ยวข้องกับการบริหารและการจัดการในหัวข้อต่างๆ รวมถึงเศรษฐศาสตร์
การเงิน การลงทุน การบัญชี การตลาด ภาษี และกฎหมายที่เกี่ยวข้องกับธุรกิจ
การจัดการเชิงกลยุทธ์ และกรณีศึกษาทางธุรกิจ
ตัวอย่างหนังสือที่ได้รับความนิยมอย่างสูงระดับนานาชาติในกลุ่มนี้ เช่น “สตีฟ จ็อบส์ (Steve
Jobs)” โดย Walter Isaacson ที่มียอดขายสูงต่อเนื่องมาจากปี 2554,
ฉันเอาเนยแข็งของเธอไปเองแหละ โดย Deepak Maholtra, The Dentsu Way โดย
Kotaro Sugiyama และ Tim Andree ที่จัดพิมพ์ร่วมกับบริษัท Dentsu Plus, ภาวะผู้นำ 5
ระดับ โดย John C. Maxwell, 25 เคล็ดลับการลงทุนของบัฟเฟตต์ Buffett's Bites โดย
Warren Buffett, สานฝันสู่เส้นชัย บริหารสไตล์ดรักเกอร์ โดย Peter Drucker เป็นต้น

นอกจากนี้ยังมีงานเขียนของนักคิด
นักเขียนไทยในกลุ่มการบริหารและการจัดการที่ได้รับความสนใจจากผู้อ่านในวงกว้าง อาทิ
“คิดยังไง ให้ไอเดียกระฉูด” โดย ดลชัย บุณยะรัตเวช, “สบายใจ แม้มีหนี้” โดย พรพิมล
ปฐมศักดิ์ เป็นต้น

(2) หมวดนวนิยาย และวรรณกรรม (Fiction & Literature)

หนังสือในกลุ่มนี้เป็นนวนิยายและวรรณกรรมของนักเขียนไทยและนักเขียนต่างประเทศที่แปลเป็นภาษาไทย
เช่น วรรณกรรมคลาสสิกฉบับการ์ตูน “Les Miserables” โดย Victor Hugo, “Gossip
Girl” จากละครทีวีดังของประเทศสหรัฐอเมริกา, “แฟชั่นนิสต้าพาวุ่น ตอน ย้อนเวลาสู่ไททานิค”
โดย Bianca Turetsky และปี 2555 บริษัทได้เริ่มจัดทำ นวนิยายของนักเขียนไทย
ที่เจาะกลุ่มเป้าหมายนักศึกษามหาวิทยาลัยผู้หญิง และกลุ่มผู้หญิงวัยเริ่มต้นทำงาน ในโลโก้ Nation
Books @ Love Story โดยในงานมหกรรมหนังสือระดับชาติครั้งที่ 17 เดือนตุลาคม 2555
ได้วางตลาดพร้อมกัน 4 เล่ม คือ “ตราบนิรันดร์เพื่อเธอ”, “ลุ้นรักคุณพ่อกำมะลอ”,
“ฝนรักหลงฤดู” และ “เพียงกลีบดอกไม้ล่องลอยไปในสายลม”
ซึ่งหมวดหนังสือนวนิยายนับว่าเป็นหมวดที่มีส่วนแบ่งทางการตลาดสูงเป็นอันดับต้นๆ
ในหมวดหนังสือที่ไม่ใช่หนังสือเรียนและหนังสือพิมพ์ (ที่มา:
สมาคมผู้จัดพิมพ์และผู้จำหน่ายหนังสือแห่งประเทศไทย)

(3) หมวดภาษา และการเรียนรู้ (Language and Learning)

หนังสือในกลุ่มนี้มีเนื้อหาเกี่ยวข้องกับการพัฒนาทักษะด้านภาษาและการทดสอบความถนัดด้านต่างๆ
ซึ่งหนังสือในกลุ่มพัฒนาทักษะด้านภาษาที่ได้รับความนิยม เช่น “Chris Outdoor + DVD 4 แผ่น”
โดย คริสโตเฟอร์ ไรท์ นักเขียน Bestseller , “พูดภาษาอังกฤษแบบชัดเวอร์” โดย
อาจารย์อดัม แบรดชอว์ ซึ่งมีรายการสอนภาษาอังกฤษที่ Voice TV และ
สถานีโทรทัศน์โมเดิร์นไนน์, “New Path Chinese Grammar” หนังสือสอนไวยากรณ์จีน
ที่มีเคล็ดลับในการจำไวยากรณ์จีนได้อย่างง่ายดาย
รวมถึงหนังสือพัฒนาสมองสำหรับเด็กและผู้ใหญ่ที่ได้รับความนิยมเป็นอย่างสูงจากผู้อ่าน เช่น
“เลขคณิตพิชิตสมองเสื่อม 4” “เลขคณิตฟิตสมอง ฉบับเตรียมตัว โจทย์เลขไขว้ บันไดสู่อัจฉริยะ”
“เลขคณิตฟิตสมอง ฉบับเลขไขว้ 100 ช่อง” และ “เลขคณิตฟิตสมอง รวมโจทย์เลขคณิต
พิชิตพลังสมอง” เป็นต้น

(4) หมวดศาสนาและปรัชญา (Religion and Philosophy)

หนังสือในกลุ่มนี้มีเนื้อหาเกี่ยวข้องความเชื่อ คำสอนทางศาสนา และปรัชญา เช่น “ธรรมะง่ายๆ
สุขได้ทุกวัน” โดย พระอาจารย์สมพงษ์ รตนวํโส, “ก้าวแห่งความสุข” และ “เป็นสุขทุกย่างก้าว”
โดย พระไพศาล วิสาโล เป็นต้น

นอกจากนี้ยังมีหนังสือแปลเกี่ยวกับศาสตร์ด้านโหงวเฮ้งและฮวงจุ้ย ผลงานของ โจอี ยับ
ปรมาจารย์และที่ปรึกษาผู้มีชื่อเสียงระดับโลก
ผลงานของเขาได้รับการแปลเป็นภาษาไทยและมียอดจำหน่ายที่ดีอย่างต่อเนื่อง เช่น “แก่นแท้ปาจื่อ:
10 คุณลักษณ์” และ “ปฏิทินฤกษ์มงคล ปี 2013” โดย โจอี ยับ รวมถึง หนังสือชุด
“ทายนิสัยจากสัตว์” หนังสือแปลจากซีรีส์ขายดีของประเทศญี่ปุ่น ที่ถือว่ามีความแม่นยำสูง
โดยใช้ทฤษฎีหยินหยางและธาตุทั้ง 5 ทำนายนิสัยจากวันเดือนปีเกิด และเปรียบเป็นสัตว์รวม 12
ประเภท เป็นต้น

(5) หมวดทั่วไป (General Interest)

หนังสือในกลุ่มนี้เป็นหนังสือที่มีเนื้อหาหลากหลาย ครอบคลุมความสนใจด้านต่างๆ
ของผู้อ่านในวงกว้าง อาทิ สุขภาพและความงาม อาหาร บ้านและการตกแต่ง การพัฒนาตนเอง
สัตว์เลี้ยง และไลฟ์สไตล์ ตลอดจนเรื่องชีวิตคนดัง

แนวบ้านและที่อยู่อาศัย “Bazaar Style การตกแต่งด้วยของวินเทจและของจากตลาดนัด”

แนวไลฟ์สไตล์/ชีวิตคนดัง “The Shock 2 คืนขนหัวลุก” โดย ดีเจป๋อง กพล ทองพลับ, “กนกกด
Like” และ “กนกตกข่าว” หนังสือของนักเขียน Bestseller กนก รัตน์วงศ์สกุล
ที่มีแฟนคลับติดตามอย่างเหนียวแน่น, “ทอล์ก กะ ถีบ TALKATIVE” หนังสือสำนวนลีลา
ดุเด็ดเผ็ดมันของสามหนุ่มแห่งวงการข่าวและสื่อ ที่หนังสือขายดีมากจนกลายเป็นรายการทีวีในช่อง
Nation Channel

แนวสุขภาพ สำนักพิมพ์เนชั่นบุ๊คส์ได้ผลิตหนังสือแนวสุขภาพที่มีคุณภาพและยอดขายสูงอย่างต่อเนื่อง
ทั้งจากนักเขียนไทยที่ได้รับความนิยม ได้แก่ “รู้ทันมะเร็ง” โดย นายแพทย์สมหมาย ทองประเสริฐ,
“ใครไม่ป่วยยกมือขึ้น ฉบับพกพา เล่ม 2” โดย หมอแดง หมอนัท ดิ อโรคยา
ฉบับเรียบเรียงใหม่เพื่อร้านสะดวกซื้อ 7-Eleven , “จับเข่าเล่ามะเร็ง” โดย นายแพทย์วีรวุฒิ
อิ่มสําราญ รองผู้อํานวยการสถาบันมะเร็งแห่งชาติ และนักเขียนคอลัมน์ประจำในหนังสือพิมพ์คม ชัด
ลึก, “ถนอมตับ ยับยั้งสารพัดโรค” โดย หมอไพร เป็นต้น

แนวท่องเที่ยว ผลิตหนังสือทั้งจากนักเขียนไทย และหนังสือแปลจากต่างประเทศ เช่น “เต้นก็กิน
รำก็กิน” หนังสือแนะนำร้านอาหารรสชาติเยี่ยมโดยคุณเจนนิเฟอร์ คิ้ม , “กิน ช้อป สะใจ
ในโตเกียว ฉบับนั่งรถไฟสายยามาโนเตะ” และ “กิน ช้อป สะใจ ในโตเกียว ฉบับนั่งรถไฟใต้ดิน”
ลิขสิทธิ์จากประเทศญี่ปุ่น มีรูปภาพประกอบสวยงาม

4.1.2.2 ลูกค้ากลุ่มเป้าหมาย

ลูกค้ากลุ่มเป้าหมายหลักคือผู้ที่มีอายุตั้งแต่ 18 ปีขึ้นไป
ซึ่งให้ความสำคัญกับการพัฒนาตนเองในแง่มุมต่างๆ ไม่ว่าการพัฒนาทักษะในการทำงาน
การใส่ใจสุขภาพ การพัฒนาความคิด และปรัชญาการดำเนินชีวิต
และมีความชื่นชอบในการอ่านหนังสือเพื่อความบันเทิงและสาระความรู้

4.1.2.3 การจำหน่ายและช่องทางการจำหน่าย

ปัจจุบัน บริษัทฯ ทำการจัดจำหน่ายหนังสือพ็อคเก็ตบุ๊คส์ผ่านช่องทางการจำหน่ายประเภทต่างๆ ดังนี้

1.  ร้านหนังสือ เป็นช่องทางจัดจำหน่ายหนังสือพ็อคเก็ตบุ๊คส์ที่ใหญ่ที่สุดของบริษัทฯ โดยส่วนใหญ่ผ่าน
    บมจ.ซีเอ็ดยูเคชั่น
    ซึ่งจะจำหน่ายหนังสือในร้านหนังสือของตนเองที่มีจำนวนสาขามากที่สุดเป็นอันดับ 1
    และกระจายหนังสือสู่ร้านค้าและร้านหนังสือชั้นนำอื่นๆ ต่อไป นอกจากนั้น บริษัทฯ
    ยังได้เริ่มเปิดช่องทางการจัดจำหน่ายและกระจายหนังสือผ่านผู้จัดจำหน่ายรายใหม่ ที่มีทักษะ
    ความชำนาญเชิงเนื้อหา และการจัดการหนังสือเฉพาะกลุ่ม อาทิ บริษัท อมรินทร์ บุ๊ค
    เซ็นเตอร์ จำกัด ผู้บริหารร้านนายอินทร์ ซึ่งมีสาขามากเป็นอันดับ 2 ของประเทศ
    ในกลุ่มหนังสือหมวดนวนิยายและวรรณกรรม
    เพื่อเป็นการเพิ่มโอกาสการเข้าถึงผู้อ่านให้มากยิ่งขึ้น
    รวมถึงมีการวางจำหน่ายแบบเปิดหน้าบัญชีเองโดยตรงผ่านร้านหนังสืออื่นๆ
    ที่เป็นช่องว่างทางการตลาด อาทิ ร้านดับเบิ้ลเอ บุ๊คทาวเวอร์ ร้านบุ๊คสไมล์ ร้านดีเอ็นเอ
    ควบคู่ไปกับการผลิตหนังสือเล่มพิเศษจำหน่ายเฉพาะทางภายใต้โครงการ “Only At”
    ซึ่งมีร้านบุ๊คสไมล์เป็นตลาดหลัก ร้านค้าปลีกเครือข่าย ( Chain Store) อื่นๆ เป็นตลาดรอง
    เพื่อมุ่งเน้นถ่ายเท หมุนเวียนหนังสือไปถึงผู้อ่านภายใต้แนวคิด “หนังสือดี ราคาประหยัด”
    อย่างกว้างขวางต่อเนื่องอีกด้วย

2.  บูธจำหน่ายหนังสือ เป็นการเปิดบูธจำหน่ายหนังสือแก่ผู้อ่านโดยตรง
    เพื่อผลในการอำนวยความสะดวกในแง่ความครบครัน หลากหลาย ด้วยราคาสมเหตุสมผล
    ผ่านรูปแบบงานตามสถานที่และขนาดในการจัดงานแบบต่างๆ โดยแบ่งเป็น งานบูธระดับชาติ
    โดยการสนับสนุนจากสมาคมผู้จัดพิมพ์และผู้จำหน่ายหนังสือแห่งประเทศไทย อาทิ
    งานสัปดาห์หนังสือ งานมหกรรมหนังสือ งานสัปดาห์ครอบครัวหนังสือ
    งานสัปดาห์หนังสือภาคตะวันออก งานสัปดาห์หนังสือและการเรียนรู้อุบลราชธานี
    งานบูธโมเดิร์นเทรด ทั้งที่จัดเอง และจัดร่วมกับห้างสรรพสินค้าต่างๆ
    ภายในพื้นที่ห้างสรรพสินค้านั้นๆ งานบูธโรงเรียน มหาวิทยาลัย
    ทั้งโดยการจัดร่วมกับงานสัปดาห์ห้องสมุด สัปดาห์วิทยาศาสตร์ งานวาระพิเศษต่างๆ
    ของโรงเรียนแล้ว
    ยังมีการจัดขึ้นเป็นลักษณะงานโรดโชว์เพื่อให้ความรู้และแนะนำหนังสือไปในตัวอีกด้วยส่วนหนึ่ง

3.  จำหน่ายตรงแก่องค์กร เป็นการจำหน่ายหนังสือแก่ผู้บริโภคที่เป็นบริษัทเอกชน โรงเรียน
    มหาวิทยาลัย และหน่วยงานราชการอื่นๆ ที่มีความต้องการหนังสือพ็อคเก็ตบุ๊คส์ของบริษัทฯ

4.  ช่องทางการจำหน่ายอื่นๆ เช่น การจำหน่ายหนังสือให้แก่บริษัทในเครือเนชั่น
    เพื่อใช้เป็นของขวัญปีใหม่หรือของสมนาคุณแก่ลูกค้า และการจำหน่ายผ่านทางไปรษณีย์
    และอินเตอร์เน็ตผ่านเว็บไซต์ www.nationbook.com และ nationbook.tarad.com
    ซึ่งให้ส่วนลดเป็นพิเศษแก่ผู้สั่งซื้อ และเป็นการเพิ่มช่องทางการจำหน่ายสำหรับผู้อ่านมากยิ่งขึ้น

ในปี 2555 สำนักพิมพ์ “เนชั่นบุ๊คส์”
ได้จัดจำหน่ายหนังสือพ็อคเก็ตบุ๊คส์ผ่านช่องทางการจำหน่ายหลักคือร้านหนังสือ
รองลงมาได้แก่จำหน่ายตรงผ่านบูธ โรงเรียน และองค์กรต่างๆ และช่องทางการจำหน่ายอื่นๆ
ตามลำดับ รวมจุดจำหน่ายทั้งสิ้นกว่า 5,500 จุด (ที่มา : บริษัทฯ )

4.1.2.4 กลยุทธ์การแข่งขัน

1)  บริษัทฯ
    จะดำเนินการผลิตและจำหน่ายหนังสือพ็อคเก็ตบุ๊คส์ที่มีคุณภาพและมีความหลากหลายครอบคลุมความต้องการของนักอ่านทุกกลุ่มอายุ
    เพศ และอาชีพ โดยพิจารณาคัดเลือกหนังสือทั้งในแง่ของเนื้อหา คุณภาพ และความเหมาะสม
    เพื่อให้หนังสือของบริษัทฯ สามารถเป็นส่วนหนึ่งในการเสริมสร้างความบันเทิง
    และความรู้ของผู้อ่านให้ทันต่อยุคสมัย

2)  เนื่องจากบริษัทฯ มีความสัมพันธ์ที่ดีกับนักเขียนและสำนักพิมพ์ที่มีชื่อเสียงทั้งในและต่างประเทศ
    ดังนั้น บริษัทฯ จึงใช้ข้อได้เปรียบสำนักพิมพ์อื่นๆ ดังกล่าวในการคัดเลือกผลงานของนักเขียน
    และสำนักพิมพ์ที่เป็นที่ชื่นชอบของ นักอ่านชาวไทย
    และมีคุณภาพระดับโลกโดยมียอดขายในอันดับต้นๆ (Bestseller) มานำเสนอ

3)  ในส่วนของหนังสือพ็อคเก็ตบุ๊คส์ที่เป็นหนังสือแปลจากภาษาต่างประเทศ บริษัทฯ
    ได้มีการมุ่งเน้นคุณภาพการแปลให้มีความถูกต้องตรงกับต้นฉบับมากที่สุด
    โดยไม่ละทิ้งความสละสลวยของบทความ เพื่อเป็นการเสริมสร้างอรรถรสในการอ่านหนังสือ
    และเสริมสร้างความพึงพอใจให้แก่ผู้อ่านมากที่สุด

4)  บริษัทฯ
    มีนโยบายในการตั้งราคาจำหน่ายหนังสือที่เหมาะสมและสามารถแข่งขันกับสำนักพิมพ์อื่นในตลาดได้
    นอกจากนั้น บริษัทฯ ยังมีการสร้างแรงจูงใจในการซื้อหนังสือ เช่น
    จัดจำหน่ายหนังสือในราคาพิเศษ หรือให้ส่วนลดพิเศษสำหรับหนังสือบางหมวด เป็นต้น
    อย่างไรก็ตาม บริษัทฯ ไม่มีนโยบายทำการตลาดด้วยราคาต่ำกว่าคู่แข่ง (Price War)

5)  บริษัทฯ
    ได้ดำเนินการจัดกิจกรรมทางการตลาดและการส่งเสริมการขายอย่างต่อเนื่องในรูปแบบต่างๆ
    เช่น การเข้าร่วมงานมหกรรมหนังสือต่างๆ การเปิดตัวหนังสือ การพบปะนักเขียน
    การจัดส่งหนังสือให้แก่สื่อต่างๆ รวมถึง นักวิจารณ์ เป็นต้น

6)  บริษัทฯ ได้ทำการโฆษณาและประชาสัมพันธ์ชื่อของสำนักพิมพ์ “เนชั่นบุ๊คส์”
    และหนังสือให้เป็นที่รู้จักในกลุ่ม นักอ่านผ่านสื่อต่างๆอย่างต่อเนื่อง

4.1.3 การจัดหาสื่อสิ่งพิมพ์ประเภทหนังสือ

1.  การผลิตสื่อสิ่งพิมพ์ประเภทหนังสือ

กลุ่มบริษัทฯ จะทำการพิจารณาแนวโน้มอุตสาหกรรมสิ่งพิมพ์
เพื่อวางแผนกำหนดประเภทสิ่งพิมพ์และรูปแบบเนื้อหาที่จะดำเนินการผลิตในแต่ละปี หลังจากนั้น
กลุ่มบริษัทฯ จะดำเนินการจัดหาและผลิตสิ่งพิมพ์ โดยมีขั้นตอนหลักในการดำเนินการ ดังต่อไปนี้

(1) การคัดสรรสื่อสิ่งพิมพ์

กลุ่มบริษัทฯ จะจัดส่งบรรณาธิการและทีมงานไปเยี่ยมชมงานเทศกาลหนังสือในต่างประเทศ (Book
Fairs) เพื่อดูแนวโน้มของสิ่งพิมพ์โลก และสรรหารายชื่อสิ่งพิมพ์ที่น่าสนใจ นอกจากนี้ กลุ่มบริษัทฯ
ยังมีการสำรวจตลาดเพื่อสอบถามหรือหาข้อมูลของประเภทหรือรายชื่อสิ่งพิมพ์ที่เป็นที่ต้องการของกลุ่มผู้อ่านเป้าหมายโดยตรง
ในบางกรณีนักเขียนหรือสำนักพิมพ์ผู้เป็นเจ้าของลิขสิทธิ์อาจทำการติดต่อขอจำหน่ายลิขสิทธิ์ในการผลิตและจัดจำหน่ายแก่กลุ่มบริษัทฯ
โดยตรง เนื่องจากชื่อเสียงของกลุ่มบริษัทฯ เป็นที่ยอมรับในอุตสาหกรรม
โดยเฉพาะอย่างยิ่งหนังสือพ็อคเก็ตบุ๊คส์ในแนวธุรกิจและการจัดการ
และการพัฒนาตนเองของกลุ่มบริษัทฯ

หลังจากนั้น คณะทำงานเพื่อคัดเลือกหนังสือของกลุ่มบริษัทฯ ซึ่งประกอบด้วยผู้บริหาร บรรณาธิการ
ฝ่ายขาย และฝ่ายการตลาด
จะทำการคัดเลือกสิ่งพิมพ์ที่เหมาะสมในการผลิตและจัดจำหน่ายซึ่งมีคุณสมบัติเบื้องต้นดังนี้

1.  มีรูปแบบและเนื้อหาที่คาดว่าน่าจะตรงกับความต้องการและได้รับความสนใจอย่างต่อเนื่องจากกลุ่มผู้อ่านเป้าหมาย
    ซึ่งเป็นกลุ่มที่มีขนาดที่เหมาะสมในการจัดพิมพ์สิ่งพิมพ์นั้นๆ

2.  ไม่มีเนื้อหาที่แสดงความรุนแรงและยั่วยุทางเพศ

3.  มีต้นทุนในการซื้อลิขสิทธิ์ที่เหมาะสม และสามารถขายได้ในราคาที่กลุ่มบริษัทฯ
    สามารถทำกำไรจากการผลิตและจัดจำหน่ายสิ่งพิมพ์นั้นได้

(2) ติดต่อ เจรจา และทำสัญญาซื้อลิขสิทธิ์

หลังจากที่ได้รายชื่อสิ่งพิมพ์ที่เหมาะสมแล้ว ทางกลุ่มบริษัทฯ จะดำเนินการติดต่อเจรจาราคา
และเงื่อนไขในการซื้อลิขสิทธิ์กับนักเขียน หรือสำนักพิมพ์ผู้เป็นเจ้าของลิขสิทธิ์
สำหรับหนังสือพ็อคเก็ตบุ๊คส์ในหมวดทั่วไปบางเล่ม กลุ่มบริษัทฯ
อาจดำเนินการติดต่อนักเขียนที่คาดว่าจะเป็นที่นิยมในกลุ่มผู้อ่านมาเพื่อเขียนหนังสือให้แก่กลุ่มบริษัทฯ
จากนั้นจึงทำสัญญากับนักเขียน หรือสำนักพิมพ์ผู้เป็นเจ้าของลิขสิทธิ์

(3) การจัดเตรียมต้นฉบับภาษาไทย

3.1) การแปล ในกรณีที่เป็นสิ่งพิมพ์ภาษาต่างประเทศ กลุ่มบริษัทฯ
จะติดต่อผู้แปลที่มีความเหมาะสมกับประเภทหนังสือเพื่อดำเนินการแปลเป็นภาษาไทย
และติดต่อผู้ที่มีความเหมาะสมกับประเภทหนังสือดังกล่าวเพื่อทำหน้าที่บรรณาธิการเล่มตรวจสอบความถูกต้องของสำนวนแปล
ซึ่งภายหลังจากที่ผู้แปลทำการลงนามในสัญญาและได้รับต้นฉบับสิ่งพิมพ์ภาษาต่างประเทศจากกลุ่มบริษัทฯ
เรียบร้อยแล้ว ก็จะดำเนินการแปล โดยระยะเวลาในการแปลนั้นขึ้นอยู่กับประเภทสิ่งพิมพ์
ความยากง่ายของเนื้อหา และจำนวนหน้า ซึ่งส่วนใหญ่มีระยะเวลาไม่เกิน 1-2 เดือน
จากนั้นผู้แปลจะดำเนินการส่งผลงานแปลฉบับสมบูรณ์ให้แก่กลุ่มบริษัทฯ
เพื่อส่งต่อเล่มให้แก่บรรณาธิการดำเนินการตรวจสอบและแก้ไข
ภายหลังจากบรรณาธิการตรวจต้นฉบับที่แปลเป็นภาษาไทยสมบูรณ์แล้ว
ก็จะดำเนินการส่งให้แก่กลุ่มบริษัทฯ ในกรณีสิ่งพิมพ์เป็นหนังสือการ์ตูน กลุ่มบริษัทฯ
จะมีการนำต้นฉบับหนังสือการ์ตูนภาษาต่างประเทศมาทำการสแกนเพื่อนำคำแปลลงประกอบภาพการ์ตูน

3.2) การจัดรูปเล่ม ภายหลังจากที่กลุ่มบริษัทฯ ได้รับต้นฉบับสิ่งพิมพ์ภาษาไทยฉบับสมบูรณ์
ก็จะนำมาดำเนินการจัดเรียงภาพ เนื้อหา และจัดรูปเล่มให้เหมาะสม
ในบางกรณีที่เป็นสิ่งพิมพ์จากต่างประเทศ
อาจถูกจำกัดให้จัดเรียงและจัดทำรูปแบบให้เหมือนต้นฉบับภาษาต่างประเทศ นอกจากนั้น กลุ่มบริษัทฯ
จะทำการออกแบบปกหนังสือ
และจัดทำปกขึ้นมาเองในกรณีที่เจ้าของลิขสิทธิ์มิได้บังคับให้ใช้ปกหนังสือของต้นฉบับ
หรือในกรณีที่กลุ่มบริษัทฯ พิจารณาแล้วเห็นว่าปกเดิมไม่เหมาะสม

(4) การจัดเตรียมการพิมพ์

4.1) การเตรียมกระดาษ กลุ่มบริษัทฯ
จะดำเนินการติดต่อผู้ค้ากระดาษเพื่อดำเนินการสั่งจองกระดาษที่ใช้ในการจัดพิมพ์
ในระหว่างการจัดเตรียมต้นฉบับ โดยปัจจุบัน กลุ่มบริษัทฯ
ซื้อกระดาษเพื่อใช้ผลิตสิ่งพิมพ์จากบริษัทในเครือเนชั่น
และผู้จัดจำหน่ายกระดาษภายในประเทศในราคาตลาด

4.2) การจัดหาโรงพิมพ์ ในระหว่างการจัดเตรียมต้นฉบับ กลุ่มบริษัทฯ
จะดำเนินการติดต่อโรงพิมพ์เพื่อกำหนดรูปแบบการพิมพ์ ค่าจ้างพิมพ์ และวันกำหนดส่งของ
โดยมีการเปรียบเทียบและเจรจาต่อรองเพื่อให้ค่าจ้างพิมพ์ต่ำที่สุดภายใต้รูปแบบสิ่งพิมพ์ที่กลุ่มบริษัทฯ
ต้องการ ปัจจุบัน กลุ่มบริษัทฯ ใช้บริการโรงพิมพ์จำนวน 4 แห่ง ได้แก่ บจก. เนชั่น พริ้นติ้ง
เซอร์วิส, บจก. ดับบลิวพีเอส (ประเทศไทย), บจก. เอช-เอ็น กรุ๊ป และบจก. พริ้นต์โพร

4.3) การพิมพ์ทดสอบ จากนั้นกลุ่มบริษัทฯ จะดำเนินการส่งพิมพ์ทดสอบ (proof printing)
และตรวจดูความเรียบร้อยอีกครั้งหนึ่ง ในบางกรณี กลุ่มบริษัทฯ
ต้องจัดส่งต้นแบบของสิ่งพิมพ์ให้แก่เจ้าของลิขสิทธิ์เพื่อขออนุมัติก่อนดำเนินการจัดพิมพ์หรือจัดจำหน่าย

(5) การพิมพ์และจัดส่ง

กลุ่มบริษัทฯ จะจัดส่งไฟล์อิเล็กทรอนิกส์ต้นฉบับสิ่งพิมพ์ให้แก่โรงพิมพ์เพื่อดำเนินการพิมพ์
เมื่อโรงพิมพ์ดำเนินการพิมพ์เรียบร้อยแล้ว โรงพิมพ์จะจัดส่งมาเพื่อจัดเก็บที่คลังสินค้าของกลุ่มบริษัทฯ

4.1.3.2 สรุปสาระสำคัญของสัญญาลิขสิทธ์สิ่งพิมพ์ประเภทหนังสือ

ในการผลิตและจัดจำหน่ายสิ่งพิมพ์ประเภทหนังสือ กลุ่มบริษัทฯ
จะซื้อลิขสิทธิ์สิ่งพิมพ์มาจากเจ้าของลิขสิทธิ์ซึ่งเป็นนักเขียนหรือสำนักพิมพ์ทั้งในและต่างประเทศจำนวนหลายราย
เพื่อนำมาผลิตและจัดจำหน่ายเพียงรายเดียว (Exclusive) ในประเทศไทย
ซึ่งส่วนใหญ่มีระยะเวลา 3 – 5 ปี และมีสิทธิต่ออายุสัญญาได้ในราคาและเงื่อนไขเดิม
ส่วนใหญ่มีการกำหนดจำนวนขั้นต่ำในการผลิตสิ่งพิมพ์ครั้งแรก ทั้งนี้
เจ้าของลิขสิทธิ์สามารถยกเลิกสัญญาได้ หากกลุ่มบริษัทฯ ทำผิดสัญญา และ/หรือมีปัญหาด้านการเงิน
และ/หรืออยู่ในสถานะล้มละลาย เป็นต้น โดยมีค่าลิขสิทธิ์ที่สามารถแบ่งออกเป็น 2 ประเภทหลัก
ดังนี้

1)  ค่าลิขสิทธิ์ขั้นต้นซึ่งเป็นจำนวนคงที่ (minimum guarantee) กำหนดจากยอดพิมพ์เริ่มต้นขั้นต่ำ
    หรือประมาณการยอดขาย ชำระ ณ วันที่ลงนามในสัญญา หรือภายในระยะเวลาที่กำหนดไว้

2)  ค่าลิขสิทธิ์แปรผันที่คำนวณจากยอดจำหน่ายสิ่งพิมพ์หรือยอดพิมพ์ ซึ่งส่วนใหญ่มีการชำระทุกครึ่งปี
    หรือหนึ่งปี

ทั้งนี้ ประเภทของค่าลิขสิทธิ์ รวมทั้งจำนวน และกำหนดเวลาการชำระค่าลิขสิทธิ์ของแต่ละสัญญานั้น
ขึ้นอยู่กับการต่อรองระหว่างกลุ่มบริษัทฯ และเจ้าของลิขสิทธิ์

4.1.4 ภาวะอุตสาหกรรมและการแข่งขันในธุรกิจสำนักพิมพ์

4.1.4.1 ภาพรวมอุตสาหกรรมธุรกิจสำนักพิมพ์

สมาคมผู้จัดพิมพ์และผู้จำหน่ายหนังสือแห่งประเทศไทยรายงานว่า ปี 2555
อุตสาหกรรมสำนักพิมพ์จะมีอัตราการเติบโตประมาณร้อยละ 5-6 เมื่อเทียบกับปี 2554
โดยภาพรวมของตลาดหนังสือ มีมูลค่าประมาณ 22,600 ล้านบาท โดยเฉพาะไตรมาส 1 ของปี
2555 ธุรกิจหนังสือเล่มมีการขยายตัวค่อนข้างดี
อาจสืบเนื่องจากภาวะการหยุดชะงักของธุรกิจจากมหาอุทกภัยปลายปี 2554 ทำให้เกิดแรงซื้อในต้นปี
2555 โดยสังเกตเห็นได้จากปริมาณผู้เข้าร่วมชมงานสัปดาห์หนังสือแห่งชาติครั้งที่ 40 ระหว่างวันที่
29 มีนาคม - 8 เมษายน 2555 ที่มีมากถึง 1.7 ล้านคน รายได้รวมมากกว่า 400 ล้านบาท
(ที่มา : สมาคมผู้จัดพิมพ์และผู้จำหน่ายหนังสือแห่งประเทศไทย)

จากผลการสำรวจของสำนักงานสถิติแห่งชาติ ในปี 2554 (การสำรวจครั้งสุดท้ายก่อนหน้านี้ คือปี
2551) พบว่า การอ่านของเด็กเล็กอายุต่ำกว่า 6 ปีจำนวนเกินครึ่งหนึ่ง (ร้อยละ 53.5)
มีการอ่านหนังสือนอกเวลาเรียน โดยมีอัตราเพิ่มขึ้นร้อยละ 17.5 เมื่อเทียบกับปี 2551
โดยเด็กเล็กที่อาศัยในเขตเทศบาลและภาคกลางมีอัตราการอ่านหนังสือเพิ่มขึ้นมากกว่าพื้นที่อื่น
ในขณะที่อัตราการอ่านหนังสือของประชากรที่อายุมากกว่า 6 ปี มีการเติบโตที่น้อยกว่ากันมาก
คือจากร้อยละ 66.3 ในปี 2551 เป็นร้อยละ 68.6 ในปี 2554 โดยเฉพาะเยาวชนที่มีอายุ
ระหว่าง 15-24 ปี มีอัตราการเติบโตในการอ่านหนังสือคงที่
ซึ่งแสดงให้เห็นถึงวิธีการใช้ชีวิตที่มีกิจกรรมอย่างอื่นที่ให้ความสนใจมากกว่าการอ่านหนังสือ
หนังสือที่ได้รับความสนใจจากเยาวชนในการอ่านมากที่สุดรองลงมาจากหนังสือเรียนคือ
หนังสือนวนิยาย การ์ตูน และหนังสืออ่านเล่นทั่วไป ซึ่งเป็นหนังสือที่บริษัท เนชั่น อินเตอร์เนชั่นแนล
เอ็ดดูเทนเมนท์ จำกัด (มหาชน) จัดทำเป็นหลักในปัจจุบัน

แต่ละปีการแข่งขันของอุตสาหกรรมหนังสือมีแนวโน้มสูงขึ้น
เนื่องจากมีการก่อตั้งสำนักพิมพ์ใหม่ขนาดเล็กเกิดขึ้นจำนวนมาก
(แต่ก็มีสำนักพิมพ์ขนาดเล็กยกเลิกกิจการเช่นกัน)
แม้แต่นักเขียนเองก็มีแนวโน้มจะมีสำนักพิมพ์เป็นของตนเอง
โดยใช้สื่อออนไลน์ในการโฆษณาประชาสัมพันธ์ ซึ่งไม่จำเป็นต้องมีต้นทุนสูงก็สามารถทำได้
อีกทั้งการขายหนังสือทางอินเตอร์เน็ต ที่ส่งตรงถึงผู้อ่าน
ซึ่งนักอ่านมีแนวโน้มที่จะติดตามนักเขียนที่ตนชอบ เป็นการทำตลาดที่ตรงจุด
ไม่จำเป็นต้องพึ่งสำนักพิมพ์ใหญ่ หรือบริษัทผู้จัดจำหน่ายเหมือนอย่างในอดีต อย่างไรก็ตาม
ตลาดส่วนใหญ่ยังเป็นของสำนักพิมพ์ขนาดใหญ่ที่มีอยู่เพียงไม่กี่บริษัท และจากการแข่งขันที่สูงขึ้นนี้เอง
สำนักพิมพ์ต่างๆ พยายามที่จะหา กลยุทธ์ที่ได้ผลในการเพิ่มยอดขาย เช่น การจัดทำรูปเล่มที่น่าสนใจ
การออกแบบหน้าปกให้โดดเด่นกว่าคู่แข่งเมื่อวางบนชั้นหนังสือ
การเพิ่มของแจกของแถมที่ดึงดูดกลุ่มเป้าหมาย การเฟ้นหานักเขียนที่ได้รับความนิยม
การทุ่มประชาสัมพันธ์รวมถึงรายการส่งเสริมการขายต่างๆ ทั้งกับร้านหนังสือและผู้อ่าน
อีกทั้งการเพิ่มเครือข่ายการขายไปยังแหล่งใหม่ๆ
และการคัดเลือกผู้จัดจำหน่ายที่เหมาะสมกับสินค้าแต่ละประเภท
ซึ่งในการนี้สำนักพิมพ์ขนาดใหญ่จะได้เปรียบกว่าสำนักพิมพ์ขนาดเล็กเนื่องจากมีอำนาจในการต่อรองมากกว่า

บริษัท NINE นั้น นอกจากจะใช้กลยุทธ์ดังกล่าวข้างต้น ในปี 2556 บริษัท ฯ
ยังมีแผนที่จะออกสินค้าแบบครบวงจร เนื่องจากบริษัท ฯ มีการดำเนินธุรกิจที่หลากหลาย
คือธุรกิจสำนักพิมพ์ ธุรกิจโทรทัศน์ดาวเทียม ธุรกิจการบริหารลิขสิทธิ์ และธุรกิจดิจิตอล
โดยซื้อสิทธิคาร์แรคเตอร์การ์ตูนที่นำไปเป็นผลิตภัณฑ์ได้ในทุกช่องทาง
เป็นการเอื้อให้ยอดขายของหนังสือเพิ่มขึ้น

ก) หมวดหนังสือที่ได้รับความนิยม

จากการจัดงานมหกรรมหนังสือระดับชาติครั้งที่ 17 ซึ่งจัดขึ้นระหว่างวันที่ 18-28 ตุลาคม พ.ศ.
2555 ณ ศูนย์การประชุมแห่งชาติสิริกิติ์ ซึ่งมีผู้เข้าชมประมาณ 1.95 ล้านคน
มียอดขายหนังสือรวมมากกว่า 500 ล้านบาท พบว่าหนังสือที่ได้รับความนิยมมาเป็นอันดับแรกคือ
นวนิยาย ถัดมาคือหนังสือการ์ตูน หมวดสุขภาพ หนังสือธรรมมะยังคงอยู่ในกระแส
และหนังสือแนวประสบการณ์ชีวิตก็มียอดขายที่น่าสนใจ
โดยเฉพาะอัตชีวประวัติหรือประสบการณ์ของบุคคลที่มีชื่อเสียงที่คนอ่านจะได้เรียนรู้ชีวิตด้วยทางลัด
ไม่ต้องเรียนรู้ด้วยตัวเอง ปรากฏการณ์ที่น่าสนใจคือการเติบโตของหนังสือในตลาดนิช มาร์เก็ต อาทิ
การ์ตูนสำหรับเด็กผู้ชายที่มีการนำเสนอที่น่าสนใจจากสำนักพิมพ์ สำหรับนวนิยายนั้น
พบว่าเยาวชนที่อ่านนวนิยายมีอายุลดลงกว่าเดิม คือ เยาวชนระดับมัธยมต้นก็เริ่มอ่านแล้ว
แสดงว่าเด็กมีการเจริญเติบโตที่รวดเร็ว
ขณะที่ตลาดหนังสือสำหรับเยาวชนมีการขยายตัวอย่างชัดเจน สอดคล้องกับตัวเลขสถิติการอ่าน
โดยผู้ปกครองให้ความสนใจมากขึ้น ด้านผู้ผลิตเองก็มีความเชี่ยวชาญมากขึ้น
ถือเป็นการยกระดับหนังสือสำหรับเยาวชนของประเทศและเป็นการส่งเสริมการอ่านไปด้วยในตัว
(ที่มา : สมาคมผู้จัดพิมพ์และผู้จัดจำหน่ายหนังสือแห่งประเทศไทย)

ข) จำนวนการใช้เงินซื้อหนังสือต่อคนต่อเดือน

สำหรับค่าใช้จ่ายในการซื้อหนังสือให้เด็กเล็กเฉลี่ยต่อเดือนนั้น จากผลการสำรวจพบว่า
เด็กเล็กที่อ่านหนังสือได้ ที่มีผู้ใหญ่ซื้อหนังสือให้อ่านเพิ่มเติมจากหนังสือเรียนตามหลักสูตรนั้น
ส่วนใหญ่ร้อยละ 63.2 เสียค่าใช้จ่ายในการซื้อหนังสือเหล่านี้ เฉลี่ยเดือนละไม่เกิน 100 บาท
และมีเพียงร้อยละ 3.3 ที่เสียค่าใช้จ่ายเฉลี่ยต่อเดือนมากกว่า 300 บาท
กลุ่มที่เสียค่าใช้จ่ายสำหรับซื้อหนังสือให้เด็กเล็กค่อนข้างสูงคือมากกว่า 100 บาทต่อเดือนนั้น
ในเขตเทศบาลค่อนข้างสูงกว่านอกเขตเทศบาล และกรุงเทพมหานครสูงกว่าภาคอื่น
ซึ่งแสดงว่าพื้นที่ที่มีการศึกษาที่ดี จะมีแนวโน้มในการอ่านหนังสือมากกว่า
ซึ่งหากรัฐบาลให้การสนับสนุนเรื่องการอ่านอย่างจริงจังนอกเขตเทศบาล
คาดว่าอัตราการอ่านหนังสือโดยรวมของประเทศจะสูงขึ้นอย่างแน่นอน

ส่วนผู้อ่านหนังสืออายุตั้งแต่ 6 ปีขึ้นไป
ที่มีการซื้อหนังสืออื่นเพิ่มเติมนอกจากหนังสือเรียนตามหลักสูตรพบว่า
ผู้ที่เสียค่าใช้จ่ายในการซื้อหนังสือเฉลี่ยเดือนละ 1 – 200 บาท มีสัดส่วนสูงที่สุด (ร้อยละ 29.7)
ส่วนผู้ที่เสียค่าใช้จ่ายในการซื้อหนังสือฯ เฉลี่ยเดือนละ 201 – 500 บาท และมากกว่า 500 บาท
มีเพียงร้อยละ 4.8 และร้อยละ 1.8 ตามลำดับ (ที่มา: สำนักงานสถิติแห่งชาติ)

ปัจจัยที่ส่งเสริมการเติบโตของธุรกิจสำนักพิมพ์

ทิศทางอุตสาหกรรมสำนักพิมพ์และแนวโน้มปี 2555 ยังเติบโตได้อย่างต่อเนื่อง
โดยอุตสาหกรรมสำนักพิมพ์มีอัตราการเติบโตประมาณร้อยละ 5-6 หรือมีมูลค่าตลาดประมาณ
22,600 ล้านบาท จากปัจจัยสนับสนุนที่สำคัญคือ

1. การเติบโตของเศรษฐกิจ อัตราการเติบโตทางเศรษฐกิจ สำหรับปี 2555 อยู่ที่ประมาณร้อยละ
5.5 (ที่มา : สำนักงานเศรษฐกิจการคลัง)

2. มาตรการการสนับสนุนการอ่านจากรัฐ ได้แก่ การที่รัฐบาลกำหนดให้ ปี 2552-2561 เป็น
“ทศวรรษแห่งการอ่านของชาติ” เพื่อเพิ่มค่าเฉลี่ยการอ่านหนังสือของคนไทยจาก 5 เล่มต่อปี เป็น
10 เล่มต่อปี ในปี 2555 และมาตรการทางภาษี
ที่คณะรัฐมนตรีได้อนุมัติมาตรการทางภาษีเกี่ยวกับการลดหย่อนค่าใช้จ่ายจากการบริจาคหนังสือเพื่อส่งเสริมการอ่าน
ซึ่งจะมีผลบังคับใช้ในปี 2554 การรณรงค์และการจัดกิจกรรมต่างๆ เพื่อส่งเสริม
สนับสนุนให้ประชาชนสนใจและรักการอ่าน เพื่อรองรับให้กรุงเทพฯ เป็น World Book Capital
ในปี 2013 ตามพันธกิจที่มีต่อยูเนสโก อาทิ
การอบรมเชิงปฏิบัติการพัฒนาเด็กปฐมวัยด้วยหนังสือเล่มแรก การส่งเสริมพัฒนาการเด็กผ่านการอ่าน
ตลอดจนการสร้างเสริมวัฒนธรรมการอ่าน โดยการเปิดห้องสมุดเฉพาะ ได้แก่
ห้องสมุดวรรณกรรมและการท่องเที่ยว ห้องสมุดการ์ตูน
รวมถึงพัฒนาการด้านคุณภาพของหนังสือที่มีการปรับปรุงในทิศทางที่ดีขึ้นมาโดยตลอด (ที่มา :
สำนักงานเศรษฐกิจอุตสาหกรรม)

3. เนื่องจากภาวะการหยุดชะงักของธุรกิจจากมหาอุทกภัยปลายปี 2554
ทำให้เกิดแรงซื้อหนังสือมากในต้นปี 2555
สังเกตได้จากมีผู้เข้าร่วมชมงานสัปดาห์หนังสือแห่งชาติครั้งที่ 40 ที่จัดขึ้นระหว่างวันที่ 29 มีนาคม -
8 เมษายน พ.ศ. 2555 มากถึง 1.7 ล้านคน รายได้รวมมากกว่า 400 ล้านบาท (ที่มา :
สมาคมผู้จัดพิมพ์และผู้จำหน่ายหนังสือแห่งประเทศไทย)

4. การเพิ่มขึ้นของจำนวนร้านหนังสือและแผงหนังสือ

ร้านหนังสือและแผงหนังสือเป็นช่องทางการจำหน่ายหนังสือและสิ่งพิมพ์ที่อยู่ใกล้ชิดกับผู้อ่านมากที่สุด
ซึ่งจำนวนร้านหนังสือในประเทศไทยมีการปรับตัวเพิ่มมากขึ้นอย่างต่อเนื่องตามการเติบโตของธุรกิจค้าปลีก
ซึ่งเป็นทำเล หลักในการเปิดร้านหนังสือควบคู่กันไป อย่างไรก็ตาม
หากรวมพื้นที่ชั้นวางในร้านหนังสือที่มีทั้งหมดในประเทศไทย
ร้านหนังสือและแผงหนังสือยังคงมีปริมาณไม่มากเมื่อเทียบกับจำนวนประชากรทั้งประเทศ
ซึ่งสังเกตได้จากอัตราการคืนจากร้านค้าที่มุ่งพิจารณาบริหารจัดการการคืนสินค้าอย่างใกล้ชิดมากยิ่งขึ้น
เพื่อการหมุนเวียนนำหนังสือใหม่เข้าไปวางจำหน่ายอย่างต่อเนื่อง
ดังนั้นการเติบโตขึ้นของร้านหนังสือจึงยังมีอย่างต่อเนื่อง
ซึ่งท้ายที่สุดแล้วหากมีการกระจายร้านหนังสือให้ครอบคลุมพื้นที่มากขึ้นเท่าใด
ก็จะส่งผลให้จำนวนผู้อ่านหนังสือ รวมถึงยอดจำหน่ายหนังสือปรับตัวเพิ่มสูงขึ้นเท่านั้น

4.1.4.2 สภาพการแข่งขัน

ธุรกิจสำนักพิมพ์ซึ่งผลิตและจัดจำหน่ายหนังสือ เป็นธุรกิจที่ยังคงมีการเจริญเติบโตได้อย่างต่อเนื่อง
จึงส่งผลให้มีผู้สนใจเข้ามาในธุรกิจสำนักพิมพ์โดยตลอด
อีกทั้งธุรกิจสำนักพิมพ์เป็นประเภทธุรกิจที่มีผู้ประกอบการเป็นจำนวนมาก
มีขนาดของผู้ประกอบการที่แตกต่างกันอย่างหลากหลาย
ประกอบกับประเภทและลักษณะของผลิตภัณฑ์หรือหนังสือ ก็มีความแตกต่างกันอย่างหลากหลายเช่นกัน
ดังนั้น การประสบความสำเร็จในการดำเนินธุรกิจสำนักพิมพ์ประกอบด้วยกับปัจจัยหลัก สรุปได้ดังนี้

ก) เนื้อหา เนื้อหาสาระของหนังสือเป็นปัจจัยสำคัญในการตัดสินใจซื้อของผู้อ่าน ดังนั้น
สำนักพิมพ์ที่ประสบความสำเร็จต้องมีการคัดเลือกเนื้อหาที่ตรงต่อความต้องการของผู้อ่านและสามารถสร้างความแตกต่างได้ภายใต้ทางเลือกหลากหลายที่มีอยู่ในตลาด

ข) การบริหารช่องทางการจัดจำหน่ายและสินค้าคงคลัง
สำนักพิมพ์ควรบริหารช่องทางการจำหน่ายสินค้าที่สอดคล้องกับพฤติกรรมผู้บริโภค เทคโนโลยี
และสิ่งแวดล้อมที่เปลี่ยนแปลงไป
เพื่อตอบสนองความต้องการของผู้บริโภคได้อย่างเหมาะสมและทันเวลา
รวมทั้งควรบริหารระดับของยอดคืนหนังสือและสินค้าคงคลังให้เหมาะสมเพื่อลดเงินทุนหมุนเวียน

ค) พันธมิตรธุรกิจ
การเปลี่ยนแปลงและการแข่งขันที่เพิ่มขึ้นทำให้สำนักพิมพ์จำเป็นต้องปรับตัวให้สอดคล้องกับสถานการณ์อย่างทันท่วงที
โดยนอกเหนือจากการพึ่งพิงความสามารถในการแข่งขันของตนเองแล้ว
สำนักพิมพ์อาจจำเป็นต้องหาพันธมิตรธุรกิจด้านต่างๆ เช่น
สำนักพิมพ์เจ้าของลิขสิทธิ์ชั้นนำในต่างประเทศ และตัวแทนจำหน่ายหนังสือขนาดใหญ่ เป็นต้น

ในการผลิตและจัดจำหน่ายสื่อสิ่งพิมพ์การ์ตูนสำหรับเยาวชน กลุ่มบริษัทฯ เป็นหนึ่งใน 5
สำนักพิมพ์ที่มียอดจำหน่ายสูงที่สุดในประเทศไทย โดยสำนักพิมพ์คู่แข่ง 4 บริษัท ได้แก่
สำนักพิมพ์วิบูลย์กิจ สำนักพิมพ์สยามอินเตอร์ คอมิกส์ สำนักพิมพ์บูรพัฒน์ และสำนักพิมพ์บงกช พับลิชชิ่ง
ซึ่งสำนักพิมพ์ดังกล่าวผลิตและจัดจำหน่ายหนังสือการ์ตูนจากประเทศญี่ปุ่นเป็นส่วนใหญ่
และไม่มีร้านหนังสือเป็นของตนเอง ยกเว้นสำนักพิมพ์สยามอินเตอร์คอมิกส์

ในการผลิตและจัดจำหน่ายหนังสือพ็อคเก็ตบุ๊คส์ บริษัทฯ
มีสำนักพิมพ์ที่เป็นคู่แข่งขันในตลาดแบ่งออกได้เป็น 2 ประเภท คือ

ก) สำนักพิมพ์ที่ไม่มีร้านหนังสือเป็นของตนเอง เช่น สำนักพิมพ์ โพสต์บุ๊กส์
สำนักพิมพ์เอ็กซเปอร์เน็ทบุ๊คส์ และ สำนักพิมพ์สุขภาพใจ เป็นต้น

ข) สำนักพิมพ์ที่มีร้านหนังสือของตนเอง เช่น บมจ. ซีเอ็ดยูเคชั่น สำนักพิมพ์ในเครือ บมจ.
อมรินทร์พริ้นติ้งแอนด์พับลิชชิ่ง และ สำนักพิมพ์นานมีบุ๊คส์ เป็นต้น

4.2 ธุรกิจบริการเป็นตัวแทนจำหน่ายสิ่งพิมพ์จากต่างประเทศ และบริการที่เกี่ยวข้อง

4.2.1 ลักษณะของผลิตภัณฑ์และบริการ

กลุ่มบริษัทฯ
ประกอบธุรกิจบริการเป็นตัวแทนจำหน่ายสิ่งพิมพ์จากต่างประเทศชั้นนำและบริการที่เกี่ยวข้องผ่านตัวบริษัทฯ
เอง ณ วันที่ 31 ธันวาคม 2555 สิ่งพิมพ์ที่บริษัทฯ ให้บริการมีทั้งหมด 150 หัว
ประกอบด้วยหนังสือพิมพ์ภาษาต่างประเทศและนิตยสารภาษาต่างประเทศ
และฐานข้อมูลออนไลน์ดังรายชื่อที่แสดงในตารางด้านล่าง
ซึ่งธุรกิจดังกล่าวรวมถึงการเป็นตัวแทนขายสมาชิกและเป็นตัวแทนขายโฆษณาให้กับหนังสือพิมพ์ The
Yomiuri Shimbun ฉบับที่พิมพ์ในประเทศไทย การรับจ้างพิมพ์โดยไม่มีลิขสิทธิ์ในสิ่งพิมพ์ อาทิ
หนังสือพิมพ์ The Wall Street Journal Asia และ The Yomiuri Shimbun รวมถึง
การจัดส่งให้แก่หนังสือพิมพ์และนิตยสารอีกหลายฉบับด้วย
ดังรายละเอียดที่แสดงในตารางด้านล่างเช่นกัน โดยการให้บริการดังกล่าวของบริษัทฯ เป็นแบบ
One Stop Service เพื่อความสะดวกของเจ้าของสิ่งพิมพ์ในการติดต่อประสานงาน
และแก้ไขปัญหาต่างๆ ที่เกิดขึ้น สำหรับฐานข้อมูลออนไลน์ซึ่งเป็นผลิตภัณฑ์ในรูปแบบดิจิตอลที่บริษัทฯ
เห็นว่าเป็นแนวโน้มของหลายสำนักพิมพ์
จึงได้เริ่มติดต่อเพื่อเป็นตัวแทนขายสมาชิกฐานข้อมูลออนไลน์ด้วยเช่นกัน ซึ่งบริษัทได้รับอนุญาตจาก
Britannica ให้เป็นตัวแทนเป็นบริษัทแรก

+-------+-----------------------------+--------+----------------------+
| ลำดับที่ | ประเภท/หมวด/ ชื่อหนังสือ        | จ      | บ                    |
|       |                             | ำนวนหัว | ริการที่เกี่ยวข้องของบริษัทฯ |
|       |                             |        | *                    |
+-------+-----------------------------+--------+----------------------+
| 1     | หนังสือพิมพ์                    | 2      |                      |
+-------+-----------------------------+--------+----------------------+
|       | 1.  The Yomiuri Shimbun     | 1      | 1,2,3,4,5            |
+-------+-----------------------------+--------+----------------------+
|       | 2.  The Wall Street Journal | 1      | 1,2,4,5              |
|       |     Asia                    |        |                      |
+-------+-----------------------------+--------+----------------------+
| 2     | นิตยสาร                      | 146    |                      |
+-------+-----------------------------+--------+----------------------+
|       | 1.  Automotive & Motorcycle | 7      | 2,5                  |
+-------+-----------------------------+--------+----------------------+
|       | 2.  Business & Finance      | 15     | 2,5                  |
+-------+-----------------------------+--------+----------------------+
|       | 3.  Computer & Electronics  | 6      | 2,5                  |
+-------+-----------------------------+--------+----------------------+
|       | 4.  Entertainment           | 11     | 2,5                  |
+-------+-----------------------------+--------+----------------------+
|       | 5.  Health & Fitness        | 7      | 1,2,3,5              |
+-------+-----------------------------+--------+----------------------+
|       | 6.  Home & Garden           | 7      | 2,5                  |
+-------+-----------------------------+--------+----------------------+
|       | 7.  Kids & Teens            | 25     | 2,5                  |
+-------+-----------------------------+--------+----------------------+
|       | 8.  Men                     | 3      | 2,5                  |
+-------+-----------------------------+--------+----------------------+
|       | 9.  News & Current Affairs  | 19     | 1,2,5                |
+-------+-----------------------------+--------+----------------------+
|       | 10. Science & Nature        | 6      | 2,5                  |
+-------+-----------------------------+--------+----------------------+
|       | 11. Sports & Recreation     | 5      | 2,5                  |
+-------+-----------------------------+--------+----------------------+
|       | 12. Women                   | 20     | 2,5                  |
+-------+-----------------------------+--------+----------------------+
|       | 13. Cooking & Food          | 9      | 2,5                  |
+-------+-----------------------------+--------+----------------------+
|       | 14. Travel & Vacation       | 6      | 1,2,5                |
+-------+-----------------------------+--------+----------------------+
| 3     | หนังสือ                       | 1      |                      |
+-------+-----------------------------+--------+----------------------+
|       | 1.  Veg Haven Guidebooks    | 1      | 1                    |
+-------+-----------------------------+--------+----------------------+
| 4     | ฐานข้อมูลออนไลน์               | 1      |                      |
+-------+-----------------------------+--------+----------------------+
|       | 1.  Britannica              | 1      | 2                    |
+-------+-----------------------------+--------+----------------------+
| รวม   |                             | 150    |                      |
| ทั้งหมด |                             |        |                      |
+-------+-----------------------------+--------+----------------------+

ที่มา: บริษัทฯ

หมายเหตุ: * บริการที่เกี่ยวข้องของบริษัทฯ

1.  ตัวแทนจำหน่ายวางร้าน 2. ตัวแทนขายสมาชิก 3. ตัวแทนขายโฆษณา 4. รับจ้างพิมพ์ 5.
    รับจ้างจัดส่ง

4.2.2 ลูกค้ากลุ่มเป้าหมาย

ในกรณีหนังสือพิมพ์ The Yomiuri Shimbun ซึ่งเป็นหนังสือพิมพ์ภาษาญี่ปุ่นนั้น
กลุ่มลูกค้าเป้าหมายคือ
ชาวญี่ปุ่นและครอบครัวที่มาพำนักและทำงานในประเทศไทยทั้งชั่วคราวและเป็นระยะเวลานาน
ซึ่งมีการสมัครสมาชิกเป็นรายเดือนเท่านั้น ปัจจุบัน บริษัทฯ ได้พยายามขยายตลาด
โดยเพิ่มทางเลือกในการเป็นสมาชิกระยะยาว เช่น 2 ปี 1 ปี และ 6 เดือนเป็นต้น
ในส่วนหนังสือพิมพ์ The Wall Street Journal Asia กลุ่มเป้าหมายคือ นักธุรกิจชาวต่างชาติ
นักธุรกิจและผู้บริหารระดับสูงชาวไทยที่ต้องการได้รับข่าวสารข้อมูลอัพเดทในภูมิภาคเอเชีย
และทั่วโลก

บริษัทฯ ยังเดินหน้าขยายกลุ่มเป้าหมายไปยังกลุ่มที่มีความสนใจนิตยสารต่างประเทศเพิ่มมากขึ้น
เพื่อให้สามารถบริการลูกค้าได้ตรงกลุ่มมากขึ้น บริษัทได้แบ่งสินค้าออกเป็น 14 หมวด ดังนี้

Automotive & Motorcycle กลุ่มลูกค้าเป้าหมายส่วนใหญ่ เป็นเจ้าของร้านขายรถยนต์
และผู้ที่ชื่นชอบการขับรถ และผู้ที่ติดตามการออกรถรุ่นใหม่ๆ

Business & Finance มีกลุ่มลูกค้าเป้าหมายหลักเป็นนักธุรกิจ และนักบัญชีการเงิน
ทั้งชาวไทยและต่างประเทศที่อยู่ในประเทศไทย แต่ปัจจุบัน บริษัทฯ
กำลังขยายกลุ่มเป้าหมายไปยังกลุ่มนักศึกษาที่กำลังศึกษาด้านธุรกิจ
ซึ่งปัจจุบันมีความสนใจในนิตยสารภาษาต่างประเทศเพิ่มมากขึ้น

Computer & Electronics มีกลุ่มลูกค้าเป้าหมายหลักเป็นผู้ประกอบการด้านคอมพิวเตอร์
และอิเล็กทรอนิกส์ต่างๆ รวมถึงคนทำงานด้าน IT นักศึกษา
และบุคคลทั่วๆไปที่สนใจในด้านอุปกรณ์คอมพิวเตอร์ และการสื่อสารทุกชนิด

Entertainment มีกลุ่มลูกค้าเป้าหมายหลัก
เป็นกลุ่มวัยรุ่นและวัยทำงานที่ชื่นชอบการติดตามข่าวของดารา ภาพยนตร์ และข่าวบันเทิงทั่วไป

Health & Fitness มีกลุ่มลูกค้าเป้าหมายหลัก เป็นสถานประกอบการด้านสุขภาพ เช่น ร้านสปา
ร้านอาหาร โรงพยาบาลสถานที่ออกกำลังกาย และรวมถึงบุคคลทั่วไปที่รักสุขภาพ

Home & Garden มีกลุ่มลูกค้าเป้าหมายหลัก เป็นพ่อบ้าน แม่บ้าน
และคนทำงานที่สนใจในการตกแต่งบ้านและสวนของตนเอง และผู้ประกอบธุรกิจบ้านและสวน
เพื่อดูแนวโน้มความต้องการของลูกค้า

Kids & Teens มีกลุ่มลูกค้าเป้าหมายหลักเป็นเยาวชน อายุ 7-19 ปี

Men มีกลุ่มลูกค้าเป้าหมายหลักเป็นผู้ชาย ที่ชอบติดตามดาราคนโปรดของตนเอง
ผ่านภาพและเนื้อข่าวที่น่าสนใจ

News & Current Affairs มีกลุ่มลูกค้าเป้าหมายหลักเป็นนักธุรกิจ นักวิชาการ กลุ่มนักศึกษา
ที่ชื่นชอบการติดตามข่าวและสนใจในการวิเคราะห์ข่าวในเชิงลึก

Science & Nature มีกลุ่มลูกค้าเป้าหมายหลักเป็นนักวิชาการ นักธรรมชาตินิยม
นักศึกษาที่สนใจวิทยาศาสตร์ และธรรมชาติ

Sports & Recreation มีกลุ่มลูกค้า คือ บุคคลทุกเพศ ทุกวัยที่รักในกีฬาที่ตนเองชื่นชอบ เช่น
ฟุตบอล กอล์ฟ บาสเกตบอล รวมถึงนักเดินทางที่สนใจสถานที่ท่องเที่ยวต่างๆ

Women มีกลุ่มลูกค้าเป้าหมายหลัก เป็นบุคลทั่วไปที่สนใจในเรื่องแฟชั่น ดารา ข่าวบันเทิงต่างๆ
กลุ่มลูกค้าส่วนใหญ่เป็นผู้หญิง

Cooking & Food มีกลุ่มเป้าหมายหลัก เป็นแม่บ้าน และคนทำงานที่มีความสนใจทำอาหาร
ต้องการหาความรู้เพิ่มเติมเกี่ยวกับเมนูอาหาร และสาระน่ารู้ของอาหารต่างๆ

Travel & Vacation มีกลุ่มเป้าหมายหลักเป็นนักธุรกิจ
และบุคคลทั่วไปที่ต้องการข้อมูลแนะนำการท่องเที่ยว

นอกจากนี้ บริษัทยังรับจัดจำหน่ายหนังสือเล่ม
โดยหนังสือที่นำเข้ามาเป็นหนังสือประเภทไกด์บุ๊คแนะนำร้านอาหารมังสวิรัติ
เพื่อตอบสนองลูกค้ากลุ่มที่สนใจเรื่องสุขภาพ

ปัจจุบันบริษัทได้ขยายผลิตภัณฑ์ไปยังข้อมูลประเภทดิจิตอล
โดยเป็นตัวแทนจำหน่ายสมาชิกฐานข้อมูลออนไลน์ให้กับบริทานิก้า (Britannica)
ซึ่งเป็นแบรนด์ที่ได้รับความเชื่อถือมายาวนานในฐานะผู้ผลิตสารานุกรมคุณภาพ
โดยมีกลุ่มเป้าหมายเป็นสถาบันการศึกษาระดับอุดมศึกษา โรงเรียนนานาชาติ
และโรงเรียนสองภาษา

4.2.3 การจำหน่ายและช่องทางการจำหน่าย

การจัดจำหน่ายสิ่งพิมพ์ต่างประเทศของบริษัทฯ
จะมีช่องทางการจำหน่ายที่แตกต่างกันไปตามที่สำนักพิมพ์เจ้าของลิขสิทธิ์ให้สิทธิไว้ในสัญญาการเป็นตัวแทนจำหน่ายของแต่ละสิ่งพิมพ์
โดยสามารถแบ่งออกได้เป็น 3 ประเภท ดังนี้

ก) ร้านหนังสือ และแผงหนังสือ (Newsstand): บริษัทฯ
เป็นตัวแทนจำหน่ายกระจายสิ่งพิมพ์ไปที่ร้านหนังสือ
และแผงหนังสือให้แก่ผู้ผลิตสิ่งพิมพ์เพียงรายเดียวในประเทศไทย (Exclusive)
ซึ่งนำไปจำหน่ายต่อให้กับผู้อ่านโดยตรง ซึ่งบริษัทฯ
มีจุดกระจายสิ่งพิมพ์ต่างประเทศผ่านช่องทางนี้รวมกันทั้งสิ้นมากกว่า 400 แห่ง

ข) สมาชิก: บริษัทฯ เป็นตัวแทนในการบอกรับสมาชิกสิ่งพิมพ์ต่างประเทศ
ซึ่งระยะเวลาการเป็นสมาชิกนั้นมีความหลากหลายขึ้นกับประเภทหนังสือพิมพ์ หรือนิตยสาร เช่น ราย
1 เดือน ราย 1 ปี ราย 2 ปี เป็นต้น สิ่งพิมพ์ดังกล่าวจะถูกจัดส่งถึงสถานที่ที่ผู้เป็นสมาชิกระบุไว้
โดยผู้จัดส่งที่บริษัทฯ หรือผู้ผลิตสิ่งพิมพ์เป็นผู้จ้าง
สำหรับสมาชิกฐานข้อมูลออนไลน์จะเป็นการสมัครแบบรายปีในนามสถาบันการศึกษาเพื่อนักศึกษา
หรือนักเรียนในสถาบัน โดยเมื่อบอกรับเป็นสมาชิก
บริษัทจะมีการประสานงานให้เปิดระบบฐานข้อมูลเพื่อสมาชิกเข้าใช้งานได้ผ่านหน้าเว็บไซต์ที่กำหนด

ค) Bulk: ในช่องทางนี้ บริษัทฯ
เป็นตัวแทนจำหน่ายสิ่งพิมพ์ต่างประเทศหัวละหลายเล่มให้แก่ผู้ซื้อเพียงรายเดียว เช่น โรงแรม
สายการบิน และองค์กรต่างๆ เป็นต้น โดยสำนักพิมพ์เจ้าของสิ่งพิมพ์ต่างประเทศนั้นๆ
จะมีการกำหนดลักษณะการจำหน่ายและจำนวนเล่มที่จำหน่ายในแบบ Bulk ที่แตกต่างกันไป

ตารางแสดงรายละเอียดช่องทางการจัดจำหน่ายสิ่งพิมพ์ต่างประเทศหัวต่างๆ ของบริษัทฯ

+-----+----------------------------+------------+--------+-----------+
| ลำ  | ประเภท/หมวด/ ชื่อหนังสือ       | แผงหนังสือแ  | สมาชิก  | Bulk      |
| ดับที่ |                            | ละร้านหนังสือ |        |           |
+-----+----------------------------+------------+--------+-----------+
| 1   | หนังสือพิมพ์                   |            |        |           |
+-----+----------------------------+------------+--------+-----------+
|     | 1.  The Yomiuri Shimbun    | x          | x      | x         |
+-----+----------------------------+------------+--------+-----------+
|     | 2.  The Wall Street        | x          | x      |           |
|     |     Journal Asia           |            |        |           |
+-----+----------------------------+------------+--------+-----------+
| 2   | นิตยสาร                     |            |        |           |
+-----+----------------------------+------------+--------+-----------+
|     | 1.  Automotive &           |            | x      |           |
|     |     Motorcycle             |            |        |           |
+-----+----------------------------+------------+--------+-----------+
|     | 2.  Business & Finance     |            | x      |           |
+-----+----------------------------+------------+--------+-----------+
|     | 3.  Computer & Electronics |            | x      |           |
+-----+----------------------------+------------+--------+-----------+
|     | 4.  Entertainment          |            | x      |           |
+-----+----------------------------+------------+--------+-----------+
|     | 5.  Health & Fitness       | x          | x      |           |
+-----+----------------------------+------------+--------+-----------+
|     | 6.  Home & Garden          |            | x      |           |
+-----+----------------------------+------------+--------+-----------+
|     | 7.  Kids & Teens           |            | x      |           |
+-----+----------------------------+------------+--------+-----------+
|     | 8.  Men                    |            | x      |           |
+-----+----------------------------+------------+--------+-----------+
|     | 9.  News & Current Affairs | x          | x      | x         |
+-----+----------------------------+------------+--------+-----------+
|     | 10. Science & Nature       |            | x      |           |
+-----+----------------------------+------------+--------+-----------+
|     | 11. Sports & Recreation    |            | x      |           |
+-----+----------------------------+------------+--------+-----------+
|     | 12. Women                  |            | x      |           |
+-----+----------------------------+------------+--------+-----------+
|     | 13. Cooking & Food         |            | x      |           |
+-----+----------------------------+------------+--------+-----------+
|     | 14. Travel & Vacation      | x          | x      |           |
+-----+----------------------------+------------+--------+-----------+
| 3   | หนังสือ                      |            |        |           |
+-----+----------------------------+------------+--------+-----------+
|     | 1.  Veg Haven Southeast    | x          |        |           |
|     |     Asia                   |            |        |           |
+-----+----------------------------+------------+--------+-----------+
| 4   | ฐานข้อมูลออนไลน์              |            |        |           |
+-----+----------------------------+------------+--------+-----------+
|     | 1.  Britannica             |            | x      |           |
+-----+----------------------------+------------+--------+-----------+

4.2.4 กลยุทธ์การแข่งขัน

สำหรับธุรกิจนี้ หากบริษัทฯ สามารถทำยอดจำหน่ายได้เพิ่มขึ้น บริษัทฯ
จะได้รับค่าคอมมิชชั่นหรือส่วนลดในสัดส่วนที่เพิ่มขึ้นเช่นกัน บริษัทฯ
จึงมีนโยบายมุ่งเน้นการเพิ่มยอดจำหน่ายสิ่งพิมพ์ต่างประเทศที่บริษัทฯ
เป็นตัวแทนจำหน่ายอยู่แล้วในปัจจุบัน โดยการขยายช่องทางการจัดจำหน่ายไปยังช่องทางใหม่ๆ เช่น
การจำหน่ายแบบอิเล็กทรอนิกส์ผ่านเว็บไซต์ซึ่งเป็นการจัดจำหน่ายที่มีต้นทุนต่ำและเข้าถึงกลุ่มเป้าหมายได้รวดเร็ว
และการจำหน่ายผ่านศูนย์บริการการขายสมาชิก (Subscription Center) ซึ่งบริษัทฯ
มีแผนที่จะจัดตั้งขึ้นโดยรวบรวมสิ่งพิมพ์ของบริษัทฯ
เองและพันธมิตรทั้งภายในประเทศและต่างประเทศเพื่ออำนวยความสะดวกให้แก่ผู้อ่าน เป็นต้น

อย่างไรก็ตาม บริษัทฯ มีเป้าหมายในการเพิ่มการเป็นตัวแทนจัดจำหน่ายสิ่งพิมพ์ต่างประเทศหัวใหม่
โดยมุ่งเน้นสิ่งพิมพ์ด้านธุรกิจ และเพื่อตอบสนองความต้องการของผู้อ่านทุกกลุ่ม
และเพิ่มความหลากหลายของสิ่งพิมพ์ ในปี 2555 บริษัทจึงได้แบ่งการขายสิ่งพิมพ์ออกเป็น 2
ประเภทคือหนังสือพิมพ์และนิตยสาร โดยในส่วนของนิตยสารได้แบ่งสินค้าออกเป็น 14 กลุ่ม
ดังนั้นพนักงานของบริษัทสามารถเจาะตลาดตามลูกค้าให้ตรงกลุ่มได้

บริษัทฯ
จะพิจารณาความต้องการของผู้บริโภคในประเทศไทยจากปริมาณการขายตามแผงหนังสือและร้านหนังสือ
เมื่อบริษัทฯ
เห็นแนวโน้มความเป็นไปได้ในการทำกำไรจากการเป็นตัวแทนจำหน่ายสิ่งพิมพ์ดังกล่าวแล้ว บริษัทฯ
จะทำการติดต่อสำนักพิมพ์เจ้าของสิ่งพิมพ์เพื่อขอเป็นตัวแทนจำหน่ายต่อไป นอกจากนั้น บริษัทฯ
ยังมีกลยุทธ์เฉพาะในแต่ละช่องทางการจัดจำหน่ายดังนี้

1)  ร้านหนังสือ และแผงหนังสือ (Newsstands)

บริษัทฯ มุ่งเน้นการติดต่อ และสร้างความสัมพันธ์ที่ดีกับร้านหนังสือขนาดใหญ่เป็นหลัก
เนื่องจากมีสาขามาก และสามารถเข้าถึงกลุ่มลูกค้าได้มากกว่าร้านหนังสือ
หรือแผงหนังสือที่มีขนาดเล็ก

ข) สมาชิกแก่บุคคลทั่วไป (Subscription)

บริษัทฯ มีการจัดกิจกรรมการตลาดโดยจำหน่ายสิ่งพิมพ์ต่างประเทศอื่นๆ
ให้แก่สมาชิกในราคาที่ต่ำกว่าราคาหน้าปก หรือต่ำกว่าราคาที่จำหน่าย ณ แผงหนังสือ
รวมถึงมีการมอบของสมนาคุณในกรณีสมัครเป็นสมาชิกสิ่งพิมพ์กับบริษัทฯ ทั้งนี้ บริษัทฯ
มีการชักชวนให้ผู้อ่านสมัครสมาชิกกับบริษัทฯ โดยผ่านช่องทางหลักคือ การชักชวนทางโทรศัพท์
การออกร้านในงานสัปดาห์หนังสือ การโปรโมทผ่านเว็บไซต์
และการส่งอีเมลและเอกสารไปยังผู้อ่านที่เป็นกลุ่มเป้าหมายโดยตรง เป็นต้น

ค) สมาชิกแก่โรงแรม องค์กรทั่วไป (Bulk)

บริษัทฯ มีทีมการขายที่ติดต่อกับสายการบิน โรงแรม สถาบันการศึกษา และ องค์กรอื่นๆ
โดยตรงเพื่อชักชวนให้องค์กรเหล่านั้นซื้อสิ่งพิมพ์ต่างประเทศแบบ Bulk จากบริษัทฯ

4.2.5 บริการจัดพิมพ์ จัดส่งและกระจายสินค้า

ปัจจุบัน สำนักพิมพ์เจ้าของหนังสือพิมพ์ The Yomiuri Shimbun และ The Wall Street
Journal Asia ได้ว่าจ้างบริษัทฯ ให้ดำเนินการจัดพิมพ์หนังสือพิมพ์ โดยบริษัทฯ
ได้ใช้บริการโรงพิมพ์ในเครือเนชั่น ได้แก่ บริษัท ดับบลิวพีเอส (ประเทศไทย) จำกัด
ในการจัดพิมพ์หนังสือพิมพ์ดังกล่าว หลังจากนั้นสำนักพิมพ์เจ้าของสิ่งพิมพ์ทั้งสอง ได้ว่าจ้างบริษัทฯ
กระจายหนังสือพิมพ์ตามช่องทางการจำหน่ายต่างๆ โดยบริษัทฯ ได้ว่าจ้างบริษัทในเครือเนชั่น ได้แก่
บริษัท เอ็นเอ็มแอล จำกัด เป็นผู้กระจายหนังสือให้ ในส่วนของนิตยสารต่างประเทศนั้น
สำนักพิมพ์เจ้าของสิ่งพิมพ์จะผลิตในต่างประเทศ และจัดส่งให้แก่ลูกค้าโดยว่าจ้างบริษัทฯ
หรือผู้จัดส่งรายอื่น

สรุปสาระสำคัญของสัญญาตัวแทนจำหน่ายสิ่งพิมพ์ต่างประเทศ

ในการเป็นตัวแทนจำหน่ายสิ่งพิมพ์ต่างประเทศ บริษัทฯ
จะทำสัญญาเป็นตัวแทนจำหน่ายกับเจ้าของสิ่งพิมพ์ซึ่งเป็นสำนักพิมพ์ต่างประเทศจำนวนหลายราย
โดยส่วนใหญ่มีระยะเวลา 1 ปีสำหรับสัญญาตัวแทนจำหน่ายนิตยสาร
และมีสิทธิต่ออายุสัญญาได้ในราคาและเงื่อนไขเดิม
สำหรับสัญญาตัวแทนจำหน่ายหนังสือพิมพ์จะหมดอายุเมื่อมีการยกเลิกสัญญา ทั้งนี้
เจ้าของสิ่งพิมพ์สามารถยกเลิกสัญญาได้ หากกลุ่มบริษัทฯ ทำผิดสัญญา และ/หรือมีปัญหาด้านการเงิน
และ/หรืออยู่ในสถานะล้มละลาย และ/หรือเมื่อมีการแจ้งอีกฝ่ายล่วงหน้า เป็นต้น โดยบริษัทฯ
จะได้รับค่าตอบแทนเป็นสัดส่วนของปริมาณที่จำหน่าย และค่าคอมมิชชั่นจากการขายสมาชิก

4.2.6 ภาวะอุตสาหกรรมและการแข่งขันในธุรกิจตัวแทนจำหน่ายสิ่งพิมพ์ต่างประเทศ

ยอดการจำหน่ายสิ่งพิมพ์จากต่างประเทศรวมถึงฐานข้อมูลออนไลน์มีความสัมพันธ์กับการเติบโตของกลุ่มลูกค้าของสิ่งพิมพ์ต่างประเทศ
ซึ่งสามารถแบ่งได้เป็น 4 กลุ่มหลัก ได้แก่

1)  กลุ่มนักท่องเที่ยวชาวต่างชาติ

นักท่องเที่ยวต่างชาติที่เดินทางมาพักในโรงแรมต่างๆ ทั่วประเทศไทย
ถือเป็นกลุ่มลูกค้าหลักในการจำหน่ายหนังสือพิมพ์และนิตยสารต่างประเทศของบริษัทฯ
จากข้อมูลของการท่องเที่ยวแห่งประเทศไทย คาดว่าปี 2555
มีนักท่องเที่ยวต่างชาติที่เข้ามาในประเทศไทยจำนวน 21.6 ล้านคน ซึ่งเพิ่มขึ้น 2.5 ล้านคนจากปี
2554 โดยมีอัตราเติบโตที่ร้อยละ 13

2)  กลุ่มชาวต่างชาติที่อาศัยในประเทศไทย

ชาวต่างชาติที่อาศัยในประเทศไทยเป็นเวลา 1 เดือนขึ้นไป
ถือเป็นกลุ่มลูกค้าสำคัญที่สนใจอ่านนิตยสารและหนังสือพิมพ์จากต่างประเทศ
จากข้อมูลสำนักตรวจคนเข้าเมือง พบว่าในปี 2555
ชาวต่างชาติที่อาศัยชั่วคราวในประเทศไทยซึ่งรวมถึงผู้มีถิ่นที่อยู่ในประเทศไทย
ผู้ที่เข้ามาประกอบธุรกิจ นักการทูต และข้าราชการ เป็นต้น มีจำนวนรวมประมาณ 2,374,584 คน
เพิ่มขึ้น 454,390 คนจากปี 2554 โดยมีอัตราเติบโตที่ร้อยละ 24

3)  กลุ่มคนไทยที่สนใจสิ่งพิมพ์จากต่างประเทศ

คนไทยกลุ่มวัยทำงานและนักธุรกิจ ซึ่งเป็นกลุ่มที่มีกำลังซื้อสูง
และนักศึกษาระดับปริญญาตรีขึ้นไปที่ให้ความสนใจข่าวสารต่างประเทศ
ถือเป็นกลุ่มลูกค้าสำคัญที่สนใจอ่านนิตยสารและหนังสือพิมพ์จากต่างประเทศ ซึ่งลูกค้า
กลุ่มนี้มีแนวโน้มเติบโตขึ้นเรื่อยๆ

4)  กลุ่มสถาบันการศึกษา

สถาบันการศึกษาระดับอุดมศึกษาโดยทั่วไปเริ่มแบ่งงบประมาณเพื่อการซื้อสิ่งพิมพ์อิเล็กทรอนิกส์มากขึ้น
รวมถึงการรับฐานข้อมูลเพื่อการสืบค้นในสาขาวิชาต่างๆ
จำนวนสถาบันทั้งในสังกัดรัฐและเอกชนมีทั้งสิ้น 146 แห่ง
สำหรับโรงเรียนนานาชาติได้มีการนำเทคโนโลยีทันสมัยอย่างกระดานอัจฉริยะ (Smart Board)
มาใช้ในห้องเรียน
ซึ่งทำให้ความต้องการดิจิตอลคอนเทนท์ที่ใช้งานบนกระดานอัจฉริยะมีมากขึ้นตามไปด้วย
โรงเรียนสองภาษาก็เริ่มมีแนวทางที่คล้ายกัน
ตลาดดิจิตอลคอนเทนท์จึงนับว่ามีโอกาสที่ดีในการเติบโต ในขณะที่ไม่มีค่าใช้จ่ายด้านการจัดเก็บ หรือ
ลอจิสติกส์

ในส่วนสภาวะการแข่งขันของธุรกิจบริการเป็นตัวแทนจำหน่ายสิ่งพิมพ์จากต่างประเทศประเภทสมาชิกนั้น
นับว่ามีคู่แข่งน้อยราย โดยมีคู่แข่งหลักจำนวน 3 ราย ได้แก่ บจก. แมกกาซีน อินเตอร์เนชั่นแนล
(ประเทศไทย) บมจ. โพสต์ พับลิชชิ่ง และกลุ่ม บจก. นิวสเปเปอร์ไดเร็คท์
ส่วนตัวแทนจำหน่ายสิ่งพิมพ์ประเภทแผงหนังสือหรือร้านค้า มีคู่แข่งจำนวนหลายราย
ซึ่งประกอบด้วยคู่แข่งที่เป็นร้านหนังสือขนาดใหญ่ที่มีจำนวนหลายสาขา เช่น บริษัท เอเซียบุ๊คส์ จำกัด
และคู่แข่งรายย่อยอื่นๆ เป็นต้น

4.3 สายธุรกิจดิจิตอล

ลักษณะของการให้บริการ

4.3.1 ลักษณะของผลิตภัณฑ์

1.1.1
ดำเนินธุรกิจการผลิตและจัดจำหน่ายสิ่งพิมพ์อิเล็กทรอนิกส์หลากหลายแนวที่สอดคล้องกับรสนิยมการอ่านในแต่ละไลฟ์สไตล์
ดังนี้

การบริหารและการจัดการ (Business and Management)

หนังสืออิเล็กทรอนิกส์ที่มีเนื้อหาเกี่ยวข้องกับการบริหารและการจัดการ รวมถึงเศรษฐศาสตร์
การเงิน การบัญชี การตลาด ภาษี และกฎหมายที่เกี่ยวข้องกับธุรกิจ

ภาษา (Language)

หนังสืออิเล็กทรอนิกส์ที่มีเนื้อหาเกี่ยวข้องกับการพัฒนาทักษะด้านภาษา

ศาสนาและปรัชญา (Religion and Philosophy)

หนังสืออิเล็กทรอนิกส์ที่มีเนื้อหาเกี่ยวข้องกับความเชื่อ คำสอนทางศาสนา และปรัชญา

นวนิยาย และวรรณกรรม (Fiction & Literature)

หนังสืออิเล็กทรอนิกส์แนวนวนิยายและวรรณกรรมของนักเขียนไทย
และนักเขียนต่างประเทศที่แปลเป็นภาษาไทย

การ์ตูน (Comics)

หนังสืออิเล็กทรอนิกส์แนวการ์ตูนที่ให้ความบันเทิง
ความเพลิดเพลินในการอ่านสำหรับเด็กและเยาวชน

นิทาน (Story Book)

หนังสืออิเล็กทรอนิกส์แนวนิทานที่ให้ความบันเทิง ความเพลิดเพลินในการอ่านสำหรับเด็กและเยาวชน

หมวดทั่วไป (General Interest)

หนังสืออิเล็กทรอนิกส์ที่มีเนื้อหาหลากหลาย ครอบคลุมความสนใจด้านต่างๆ อาทิ
สุขภาพและความงาม อาหาร การพัฒนาตนเอง ไลฟ์สไตล์ ท่องเที่ยว และชีวิตคนดัง

1.1.2 ดำเนินธุรกิจการผลิตและจัดจำหน่ายแอพพลิเคชั่นในรูปแบบมัลติมีเดีย
อาทิการสอนทำอาหาร, ฝึกโยคะ และการพัฒนาภาษา

4.3.2 ลูกค้ากลุ่มเป้าหมาย

กลุ่มลูกค้าเป้าหมายหลักคือผู้ที่มีอายุ 15-35 ปี เป็นผู้รักการอ่านหนังสือในแนวต่างๆ
เป็นคนรุ่นใหม่ที่มีไลฟ์สไตล์ชอบการอ่านหนังสือในรูปแบบอิเล็กทรอนิกส์และซื้อสินค้าผ่านสื่ออิเล็กทรอนิกส์

4.3.3 การจำหน่ายและช่องทางการจำหน่าย

ปัจจุบันบริษัทฯ ทำการจัดจำหน่ายผ่านช่องทางการจำหน่ายประเภทต่างๆ ดังนี้

แอพพลิเคชั่นของบริษัทฯ - เป็นช่องทางจัดจำหน่ายผ่านระบบปฏิบัติการของ Apple และ Android

แอพพลิเคชั่นของพันธมิตร - เป็นช่องทางจัดจำหน่ายผ่านระบบปฏิบัติการของ Apple และ
Android

เว็บไซต์ - เป็นช่องทางจัดจำหน่ายผ่านเว็บไซต์ของพันธมิตร

บูธจำหน่ายหนังสืออิเล็กทรอนิกส์ -
เป็นการจัดบูธจำหน่ายหนังสืออิเล็กทรอนิกส์แก่ผู้อ่านโดยตรงในงานต่างๆ ที่สำคัญ เช่น
งานสัปดาห์หนังสือแห่งชาติ และงานมหกรรมหนังสือระดับชาติ เป็นต้น

4.3.4 กลยุทธ์การแข่งขัน

1) พัฒนา คัดเลือกสิ่งพิมพ์อิเล็กทรอนิกส์ที่มีคุณภาพ โดยให้มีความหลากหลาย
สอดคล้องกับความต้องการและไลฟ์สไตล์ของผู้บริโภค

2) ดำเนินการทำรายการส่งเสริมการขายอย่างต่อเนื่อง
และทำกิจกรรมส่งเสริมการขายร่วมกับพันธมิตร

3)
ดำเนินการทำการโฆษณาและประชาสัมพันธ์สิ่งพิมพ์อิเล็กทรอนิกส์ผ่านสื่อต่างๆเพื่อให้เข้าถึงกลุ่มเป้าหมายอย่างต่อเนื่อง

4) ดำเนินการทำกิจกรรมการตลาดเพื่อสื่อสารไปถึงลูกค้าในการสร้างการรับรู้
และการจำหน่ายสิ่งพิมพ์อิเล็กทรอนิกส์

4.3.5 ภาวะอุตสาหกรรมการแข่งขันธุรกิจดิจิตอล

อุตสาหกรรมสิ่งพิมพ์อิเล็กทรอนิกส์ของประเทศไทยอยู่ในช่วงเริ่มต้น
สภาวะการแข่งขันทางธุรกิจยังไม่สูง
แนวโน้มผู้บริโภคมีพฤติกรรมการใช้อินเทอร์เน็ตผ่านคอมพิวเตอร์ โทรศัพท์มือถือ
และอุปกรณ์แบบพกพาต่างๆ ในการค้นหาข้อมูลมากขึ้นเรื่อยๆ
รวมถึงการสื่อสารในเครือข่ายสังคมออนไลน์ และการอ่านหนังสือผ่านอุปกรณ์ต่างๆ อีกทั้ง
ผู้ให้บริการอินเทอร์เน็ตและโทรศัพท์มือถือต่างแข่งขันกันลงทุนในการพัฒนาเครือข่ายเพื่อให้ผู้บริโภคสามารถใช้งานได้อย่างรวดเร็ว
และเปิดตัวโทรศัพท์มือถือ อุปกรณ์แบบพกพารุ่นใหม่
และระบบปฏิบัติการที่รองรับการใช้งานกับสิ่งพิมพ์อิเล็กทรอนิกส์มากขึ้น

แต่ละสำนักพิมพ์ให้ความสนใจในการทำสิ่งพิมพ์อิเล็กทรอนิกส์อย่างมาก
โดยผลิตสิ่งพิมพ์อิเล็กทรอนิกส์หลากหลายแนว
เพื่อสอดคล้องกับความต้องการของผู้บริโภคในแต่ละไลฟ์สไตล์ อาทิแนวบริหารและการจัดการ,
สุขภาพ, อาหาร, ท่องเที่ยว, ภาษา, ศาสนา, จิตวิทยา, ชีวประวัติ, วรรณกรรม, รถยนต์,
คอมพิวเตอร์. ตกแต่งบ้าน, การ์ตูน และอื่นๆ

ช่องทางการจำหน่ายสิ่งพิมพ์อิเล็กทรอนิกส์เริ่มขยายตัวมากขึ้น ทั้งร้านหนังสือ สำนักพิมพ์
ผู้ให้บริการมือถือ
บริษัทพัฒนาแอพพลิเคชั่นได้ลงทุนพัฒนาจำหน่ายสิ่งพิมพ์อิเล็กทรอนิกส์ผ่านแอพพลิเคชั่นและเว็บไซต์
สถาบันการศึกษาระดับมหาวิทยาลัยเริ่มให้ความสนใจในการทำแอพพลิเคชั่นสิ่งพิมพ์อิเล็กทรอนิกส์ของตนเอง
เพื่อให้นักศึกษาดาวน์โหลดสิ่งพิมพ์อิเล็กทรอนิกส์ของมหาวิทยาลัยและสำนักพิมพ์ต่างๆ เพื่อการศึกษา

โดยภาพรวม
อุตสาหกรรมสิ่งพิมพ์อิเล็กทรอนิกส์ของประเทศไทยมีแนวโน้มที่จะเติบโตสูงมากในอนาคต
ด้วยปัจจัยต่างๆ ทั้งพฤติกรรมของผู้บริโภคเอง การพัฒนาเทคโนโลยี การพัฒนาอุปกรณ์พกพา
การลงทุนพัฒนาสิ่งพิมพ์อิเล็กทรอนิกส์ขององค์กรต่างๆ
ซึ่งจะทำให้ผู้บริโภคเข้าถึงสิ่งพิมพ์อิเล็กทรอนิกส์ได้สะดวกสบายและมีความหลากหลายมากกว่าเดิม

4.4 ธุรกิจโทรทัศน์ดาวเทียมสำหรับเยาวชน

4.4.1 ลักษณะของผลิตภัณฑ์

พื้นฐานของกลุ่มบริษัทฯ เป็นบริษัทที่อยู่ในธุรกิจสิ่งพิมพ์ ในขณะที่พฤติกรรมของผู้บริโภคเปลี่ยนไป
กลุ่มบริษัทฯ จึงรุกเข้ามาในธุรกิจโทรทัศน์ เพื่อก้าวทันผู้บริโภค
รวมถึงยังเป็นช่องทางในการส่งเสริมธุรกิจสิ่งพิมพ์ที่มีอยู่
รวมถึงการวางแนวทางธุรกิจในอนาคตเพื่อให้สามารถแข่งขันได้อย่างครบวงจรโดยมีแผนจัดทำช่องโทรทัศน์ดาวเทียมผ่านระบบ
C Band สำหรับเยาวชนอายุ 4-12 ปี โดยเน้นการทำรายการให้มีความสนุก
ได้สาระอย่างสร้างสรรค์ โดยตั้งพันธกิจไว้ว่าจะเป็น “Kid’s better TV for a better
world tomorrow” ประกอบกับความเชื่อที่ว่า ทีวีเป็นผู้ปกครองคนที่สามของเด็กรองจากพ่อแม่
และครู จึงทำให้เกิดความหลากหลายด้วยวิธีการนำเสนอและสื่อสารกับเด็ก
ทั้งนี้ยังมีการคัดกรองรายการที่เหมาะสมกับเด็กวัยต่างๆ
ที่รวมทั้งความบันเทิงและสาระความรู้มาอยู่ด้วยกันอย่างลงตัว

4.4.2 ภาวะตลาดอุตสาหกรรมและการแข่งขันในธุรกิจโทรทัศน์ดาวเทียม

สำหรับปี 2555
นับเป็นปีที่ตลาดอุตสาหกรรมโทรทัศน์ไม่ได้จำกัดอยู่แค่การแข่งขันระหว่างแพลตฟอร์มการรับชมโทรทัศน์เดียวกัน
แต่ยังรวมไปถึงการแข่งขันกันอย่างรุนแรงและร่วมมือกันข้ามแพลตฟอร์มระหว่างผู้ประกอบการทั้งหลาย
ไม่ว่าจะเป็นฟรีทีวี โทรทัศน์ดาวเทียม และเคเบิลทีวี ซึ่งรวมถึงไปกระแสของทีวีดิจิตอล
ซึ่งกำลังจะเข้ามามีบทบาทเป็นอีกทางเลือก
ที่ย่อมส่งผลถึงภาพการแข่งขันของธุรกิจโทรทัศน์ดาวเทียมในปี 2556

จากการสำรวจของบริษัท เอจีบี นีลเส็น (ประเทศไทย) จำกัด
พบว่าอัตราส่วนของผู้ชมโทรทัศน์ผ่านจานดาวเทียมและเคเบิลทีวีมีมากถึงร้อยละ 50
ของจำนวนครัวเรือนทั้งหมด ซึ่งในประเทศไทยมีจำนวนครัวเรือนประมาณ 11 ล้านครัวเรือน
หรือสามารถเข้าถึงคนดูมากกว่า 38.5 ล้านคน (1 ครอบครัวมีจำนวนสมาชิกเฉลี่ย 3.5 คน)
ซึ่งทำให้การรับชมโทรทัศน์ 6 ช่องฟรีทีวี และช่องทีวีดาวเทียม มีฐานผู้ชมที่ไม่แตกต่างกัน

อัตราการเพิ่มของเคเบิลทีวีดาวเทียมและจานดาวเทียมในปี 2555 มีประมาณร้อยละ 0.7-1
ต่อเดือน หรือเพิ่มขึ้นประมาณเดือนละ 150,000-200,000 ครัวเรือน หรือปีละประมาณ 2-2.4
ล้านครัวเรือน โดยอยู่ในเขตกรุงเทพมหานครและปริมณฑล 2.2 ล้านครัวเรือนคิดเป็นร้อยละ 56
ของครัวเรือนที่มีเคเบิลทีวีและจานดาวเทียม หมายความว่าเพิ่มขึ้นถึงร้อยละ 15
ถือเป็นปีที่มีอัตราการเพิ่มสูงขึ้นมากกว่าปีก่อนหน้า

สำหรับในเขตเทศบาลหรืออำเภอเมืองของทุกจังหวัด มีจำนวนเพิ่มขึ้น 3.5 ล้านครัวเรือน
คิดเป็นร้อยละ 57 ของครัวเรือนทั้งหมด หรือคือเพิ่มขึ้นร้อยละ 4
โดยส่วนใหญ่เป็นการติดตั้งเคเบิลทีวี

สถานการณ์ดังกล่าวจึงทำให้ผู้เป็นเจ้าของคอนเทนท์รายใหญ่ ไม่ว่าจะเป็นในกลุ่มเอ็นเทอร์เทนเมนต์
หรือกลุ่มหนังสือพิมพ์ต่างมองเห็นโอกาสในการแข่งขัน
ลงทุนเปิดช่องทีวีดาวเทียมอย่างต่อเนื่องในช่วง 3 ปีที่ผ่านมา
โดยต่างพยายามสร้างความแข็งแกร่งทั้งด้านคอนเทนท์และการตลาด
เพื่อเข้าสู่การเป็นผู้นำในอุตสาหกรรมนี้
การแข่งขันที่รุนแรงและการเพิ่มขึ้นของช่องโทรทัศน์ดาวเทียมและเคเบิลทีวีในตลาดปัจจุบัน
ทำให้ผู้บริโภคซึ่งเป็นผู้ชม
มีอำนาจในการตัดสินใจเลือกรับชมรายการที่ตรงกับความต้องการของตัวเองมากที่สุด
เลือกชมช่องรายการที่มีคุณภาพสร้างสรรค์ และปฏิเสธช่องรายการที่ไม่มีคุณภาพออกไป

สำหรับภาพรวมของอุตสาหกรรมโฆษณาปี 2555 บริษัท เอจีบี นีลเส็น (ประเทศไทย) จำกัด
ได้รายงานการใช้งบประมาณโฆษณาผ่านสื่อต่างๆ ว่ามีมูลค่า 135,428 ล้านบาท
ซึ่งเติบโตจากปีก่อนร้อยละ 12.42 โดยทุกสื่อมีอัตราการเติบโตเพิ่มขึ้น ประกอบด้วยสื่อโทรทัศน์
มูลค่า 68,105 ล้านบาท เติบโตร้อยละ 9.43 หรือมีมูลค่าเพิ่มขึ้นกว่า 5,860
ล้านบาทเมื่อเทียบกับปีก่อน

สำหรับสื่อเคเบิลทีวีและโทรทัศน์ดาวเทียม ในปี 2555 มีการใช้เงินโฆษณาต่อเดือนราว 800
ล้านบาท หรือทั้งปีประมาณ 9,600 ล้านบาท ส่วนในปี 2556
คาดการณ์ว่าจะมีเงินโฆษณาเพิ่มขึ้นร้อยละ 25-30 และจากการขยายตัวของช่องโทรทัศน์ดาวเทียม
เคเบิลทีวี ทีวีดิจิตอล ที่เพิ่มขึ้นอย่างรวดเร็ว ส่งผลต่อภาพรวมอุตสาหกรรมโฆษณาปี 2556
ในทางบวก เนื่องจากจะทำให้เกิดสื่อทางเลือกที่มากขึ้น
ประกอบกับลูกค้าซึ่งเป็นเจ้าของสินค้าในท้องถิ่นต่างๆ
ก็หันมาให้ความสำคัญในการใช้สื่อเพื่อสร้างแบรนด์
เพื่อเตรียมตัวรับการเปิดประชาคมเศรษฐกิจอาเซียน (เออีซี) ในปี 2558
ซึ่งคาดว่าจะมีการจัดสรรงบประมาณด้านการสื่อสารและการโฆษณาเพิ่มขึ้นในปีนี้

โดยภาพรวมจะเห็นได้ชัดเจนว่าอัตราการเติบโตของตลาดอุตสาหกรรมโทรทัศน์ดาวเทียม
และการจัดสรรเม็ดเงินโฆษณาในสื่อโทรทัศน์ยังคงเพิ่มขึ้นอย่างต่อเนื่อง
จึงเป็นโอกาสในการทำการตลาดที่ชัดเจน แม่นยำไปยังกลุ่มเป้าหมายซึ่งเป็นเด็กและผู้ปกครอง
รวมถึงการพัฒนาในส่วนของคอนเทนท์ให้มีคุณภาพตอบโจทย์ความต้องการของผู้ชม
รวมไปถึงการดึงงบประมาณเงินโฆษณาจากลูกค้าเอเจนซี่ที่ต้องการสื่อสารประชาสัมพันธ์สินค้าและบริการไปยังกลุ่มเป้าหมายดังกล่าว

4.5 ธุรกิจการบริหารลิขสิทธิ์ (Character Management)

4.5.1 ลักษณะของผลิตภัณฑ์

กลุ่มบริษัทฯ ประกอบธุรกิจเป็นตัวแทนลิขสิทธิ์ของคาร์แรคเตอร์การ์ตูนต่างๆ
ที่มีชื่อเสียงและได้รับความนิยมจากต่างประเทศ เพื่อมาบริหารสิทธิของคาร์แรคเตอร์การ์ตูนนั้นๆ
ให้กับผู้ผลิตสินค้าที่สนใจซื้อลิขสิทธิ์เพื่อนำไปผลิตเป็นสินค้าต่างๆ
สำหรับจัดจำหน่ายภายในประเทศไทย รวมถึงเจ้าของผลิตภัณฑ์ และห้างค้าปลีก
ที่สนใจซื้อลิขสิทธิ์เพื่อกิจกรรมส่งเสริมการขาย
นอกจากนี้ยังรวมถึงการทำการตลาดเพื่อส่งเสริมให้คาร์แรคเตอร์การ์ตูนต่างๆ ที่บริษัทฯ
ดูแลอยู่ให้เป็นที่รู้จัก และได้รับความนิยมอย่างแพร่หลายมากยิ่งขึ้นในประเทศไทย
เพื่อเป็นการสนับสนุนให้สินค้าลิขสิทธิ์ต่างๆ เกิดการบริโภคมากขึ้น ส่งผลให้มียอดขายที่ดี
และเติบโตขึ้นตามลำดับ ซึ่งบริษัทฯ จะได้รับผลตอบแทนกลับคืนมาในรูปแบบของค่าลิขสิทธิ์ ณ
ปัจจุบันคาร์แรคเตอร์การ์ตูนลิขสิทธิ์ที่บริษัทฯ ได้รับสิทธิในการเป็นตัวแทนสำหรับประเทศไทย มีดังนี้

1)  CANIMALS (แคนนิมอลส์)

CANIMALS เป็นคาร์แรคเตอร์การ์ตูนที่มีต้นกำเนิดจากประเทศเกาหลีใต้
ได้รับความนิยมมากในประเทศเกาหลีใต้เอง และประเทศต่างๆในแถบยุโรป รวมถึงตะวันออกกลาง
เนื่องจากความน่ารัก
และโดดเด่นด้วยรูปแบบตัวการ์ตูนที่แตกต่างจากคาร์แรคเตอร์การ์ตูนอื่นๆที่มีอยู่ในตลาดปัจจุบัน
รวมถึงมีแอนิเมชั่นที่มีความสนุกสนาน รวมถึงสินค้าลิขสิทธิ์ที่มีคุณภาพ ดีไซน์สวยงาม
ที่ยิ่งช่วยส่งเสริมให้ CANIMALS เป็นที่รู้จัก และได้รับการตอบรับจากกลุ่มเป้าหมายเป็นอย่างดี
รวมถึงการพัฒนาตัวการ์ตูนไปในแพลตฟอร์มต่างๆ เช่น เกมแอพพลิเคชั่นบนเฟซบุ๊ค CANTASIA,
สติ๊กเกอร์ลายแคนนิมอลส์ที่ใช้ในโปรแกรมสนทนาทางโทรศัพท์ LINE เป็นต้น
ซึ่งกิจกรรมดังกล่าวมีส่วนช่วยให้คาร์แรคเตอร์การ์ตูนแคนนิมอลส์เข้าถึงกลุ่มเป้าหมายได้กว้าง
และมีจำนวนมากขึ้น

2)  YooHoo & Friends (ยูฮูแอนด์เฟรนด์)

YooHoo & Friends เป็นคาร์แรคเตอร์การ์ตูนที่มีต้นกำเนิดจากประเทศเกาหลีใต้
ซึ่งได้รับความนิยมมาจากสินค้าตุ๊กตาผ้าขน ที่ปัจจุบันมีการจำหน่ายที่กระจายไปมากกว่า 50
ประเทศทั่วโลกรวมถึงประเทศไทย นอกจากนี้ YooHoo & Friends
ยังได้พัฒนาในส่วนของแอนิเมชั่นเพื่อตอบสนองความต้องการของกลุ่มผู้ที่ชื่นชอบ
และหลงรักตัวการ์ตูนฯดังกล่าว
โดยเนื้อหาในการ์ตูนแอนิเมชั่นได้สอดแทรกแง่คิดในเรื่องของมิตรภาพ ความสามัคคี ความเสียสละ
รวมถึงการให้ความรู้เกี่ยวกับสัตว์ประเภทต่างๆ โดยใช้เป็นคาร์แรคเตอร์การ์ตูน YooHoo &
Friends ในการดำเนินเรื่อง โดยจะมีการสรุปท้ายเรื่องว่าตัวการ์ตูนแต่ละตัว
มีที่มาจากสัตว์ประเภทใด ซึ่งเป็นประโยชน์สำหรับผู้ชม ในส่วนประเทศไทยนั้น บริษัทฯ
ได้เตรียมความพร้อมให้กับคาร์แรคเตอร์การ์ตูน YooHoo & Friends เพื่อที่จะเปิดตัวลิขสิทธิ์
โดยการออกอากาศการ์ตูนแอนิเมชั่นที่ช่อง KidZone
และวางตลาดหนังสือเสริมทักษะภายในครึ่งแรกของปี 2556 นี้

4.5.2. ลูกค้ากลุ่มเป้าหมาย

  ลูกค้ากลุ่มเป้าหมายของธุรกิจลิขสิทธิ์แบ่งออกเป็น 3 กลุ่มหลัก คือ

-   กลุ่มบริษัทผู้ผลิตสินค้าประเภทต่างๆ

-   กลุ่มบริษัทเจ้าของผลิตภัณฑ์

-   กลุ่มห้างสรรพสินค้า และห้างค้าปลีก

โดยกลุ่มเป้าหมายเหล่านี้
มีความต้องการที่จะนำลิขสิทธิ์คาร์แรคเตอร์การ์ตูนไปใช้ในวัตถุประสงค์ที่คล้ายคลึงกัน คือ
ต้องการซื้อลิขสิทธิ์ไปเพื่อเพิ่มมูลค่าให้กับสินค้า หรือผลิตภัณฑ์ของตนเอง
ให้มีความโดดเด่นและแตกต่างจากคู่แข่งในตลาด ซึ่งคาดหวังให้ยอดขายของตนเองเติบโตมากยิ่งขึ้น

4.5.3. การจำหน่ายและช่องทางการจำหน่าย

สำหรับช่องทางการจัดจำหน่ายลิขสิทธิ์คาร์แรคเตอร์การ์ตูนนั้น บริษัทฯ
มุ่งเน้นที่จะเข้าไปนำเสนอลิขสิทธิ์ให้กับ

บริษัทผู้ผลิต, เจ้าของผลิตภัณฑ์ และห้างค้าปลีกโดยตรง
เพราะลักษณะของธุรกิจลิขสิทธิ์แตกต่างจากสินค้าอุปโภคบริโภคทั่วไป

4.5.4. กลยุทธ์การแข่งขัน

1)  คัดเลือกคาร์แรคเตอร์การ์ตูนลิขสิทธิ์ที่โด่งดัง และได้รับความนิยมในต่างประเทศ

2)  คัดเลือกคาร์แรคเตอร์การ์ตูนลิขสิทธิ์ที่มีแอนิเมชั่น
    เพราะเป็นตัวช่วยสำคัญที่จะทำให้ตัวการ์ตูนลิขสิทธิ์นั้นๆ เป็นที่รู้จักในวงกว้างอย่างรวดเร็ว

3)  ใช้สื่อจากกลุ่มบริษัทในเครือเผยแพร่และประชาสัมพันธ์คาร์แรคเตอร์การ์ตูนลิขสิทธิ์

4)  สร้างสรรค์กิจกรรมทางการตลาดที่โดดเด่น และแตกต่างเพื่อให้ผู้บริโภครู้จัก
    และเกิดการจดจำคาร์แรคเตอร์การ์ตูนให้มากขึ้น

5)  หาคู่ค้าที่มีศักยภาพ
    เพื่อช่วยประชาสัมพันธ์คาร์แรคเตอร์การ์ตูนผ่านการทำรายการส่งเสริมการขาย
    และกิจกรรมทางการตลาดอื่นๆ

6)  จัดกิจกรรมและ School Tour
    เพื่อแนะนำและประชาสัมพันธ์คาร์แรคเตอร์การ์ตูนกับผู้บริโภคโดยตรง
    ซึ่งเป็นการเปิดโอกาสให้ผู้บริโภคได้สัมผัสตัวการ์ตูนอย่างใกล้ชิด
    ทำให้เกิดการยอมรับจากผู้บริโภค

4.5.5. ภาวะอุตสาหกรรมและการแข่งขันในธุรกิจการบริหารลิขสิทธิ์

ธุรกิจการบริหารลิขสิทธิ์เป็นธุรกิจที่มีความน่าสนใจ เนื่องมาจากตัวเลขรวมในตลาดที่มีมูลค่าสูง
และยังมีอัตราการเติบโตอย่างต่อเนื่องทุกปี
ปัจจุบันมีคู่แข่งที่มีความได้เปรียบในการดำเนินธุรกิจเป็นตัวแทนลิขสิทธิ์จำนวนมาก
เพราะคาร์แรคเตอร์การ์ตูนที่คู่แข่งได้รับสิทธิให้ดูแลเป็นที่รู้จักและได้รับความนิยมในระดับนานาชาติ
โดยมีประเด็นหลักของสถานการณ์ตลาดและการแข่งขัน ดังนี้ คือ

1)  คาร์แรคเตอร์การ์ตูนที่ได้รับความนิยมในประเทศไทยในปัจจุบัน
    ส่วนใหญ่มาจากค่ายยักษ์ใหญ่ประเทศสหรัฐอเมริกา และประเทศญี่ปุ่น อาทิเช่น วอลต์ ดิสนีย์,
    วอร์เนอร์ บรอส, มาร์เวล, ซานริโอ้, โดราเอมอน, ดราก้อนบอล, อุลตร้าแมน,
    อาราเล่, นารุโตะ และอื่นๆ

2)  คาร์แรคเตอร์การ์ตูนดังกล่าวข้างต้นถือเป็นคาร์แรคเตอร์การ์ตูนที่มีความเป็นอมตะ
    โด่งดังมาตั้งแต่อดีตจนถึงปัจจุบัน บวกกับความแข็งแกร่งของแผนการตลาดที่ชัดเจน, แม่นยำ
    และที่สำคัญคือมีความต่อเนื่อง ดังจะเห็นได้จากมีการออกอากาศแอนิเมชั่นทางโทรทัศน์
    หรือมีภาพยนตร์แอนิเมชั่นเข้ามาฉายที่ประเทศไทยทุกปี รวมไปถึงการจัดกิจกรรมที่ยิ่งใหญ่
    สิ่งเหล่านี้ยิ่งตอกย้ำภาพความสำเร็จของคาร์แรคเตอร์การ์ตูนนั้นๆ
    ในสายตาของผู้บริโภคได้เป็นอย่างดี

3)  ในเชิงของสินค้าลิขสิทธิ์คาร์แรคเตอร์การ์ตูนชื่อดัง
    สาเหตุที่ยังคงได้รับความนิยมจากผู้บริโภคอย่างต่อเนื่อง เพราะค่ายการ์ตูนยักษ์ใหญ่ต่างๆ
    ได้มีการพัฒนากราฟิกอาร์ตเวิร์กของตัวการ์ตูนเหล่านั้นให้มีความทันสมัย หลากหลาย
    ตอบโจทย์ได้ทุกกลุ่มเป้าหมายตั้งแต่แรกเกิด จนถึงวัยทำงาน
    ซึ่งเป็นส่วนสำคัญที่ทำให้ผู้ประกอบการต่างๆ
    เล็งเห็นโอกาสในการทำธุรกิจจากการซื้อสิทธิเพื่อผลิตเป็นสินค้า
    และทำรายการส่งเสริมการขายต่างๆ มากมายดังที่ได้เห็นในตลาด

4)  เนื่องจากมูลค่ารวมของตลาดลิขสิทธิ์ในประเทศไทยมีมูลค่าสูงถึงหมื่นล้านบาท
    ทำให้มีผู้สนใจที่จะเข้ามาแบ่งเม็ดเงินที่ได้จากค่าลิขสิทธิ์เป็นจำนวนมาก
    ไม่เว้นแม้กระทั่งคาร์แรคเตอร์การ์ตูนที่ผลิตโดยบริษัทคนไทย อาทิ ก้านกล้วย, ปังปอนด์,
    เชลล์ดอน, เบิร์ดแลนด์, บลัดดี้ บันนี และอื่นๆ อีกมากมาย

5)  นอกจากนั้น ในปีที่ผ่านมา
    ยังมีคาร์แรคเตอร์การ์ตูนหน้าใหม่ที่โด่งดังมาจากเกมส์แอพพลิเคชั่นบนโทรศัพท์มือถืออาทิ
    Angry Birds, Plants VS Zombies ฯลฯ
    ที่ขยายฐานลูกค้าจากผู้ที่ใช้โทรศัพท์มือถือไปสู่กลุ่มผู้บริโภคทั่วไป
    ด้วยการนำคาร์แรคเตอร์การ์ตูนดังกล่าวไปผลิตเป็นสินค้า
    โดยเฉพาะกลุ่มเด็กที่เป็นกลุ่มเป้าหมายหลักของสินค้าลิขสิทธิ์
    ซึ่งถือเป็นการเข้ามาสู่ธุรกิจลิขสิทธิ์ในรูปแบบใหม่ที่มีความน่าสนใจ

  โดยภาพรวมจะเห็นได้ชัดเจนว่า ธุรกิจการบริหารลิขสิทธิ์ในประเทศไทยมีการแข่งขันที่สูงมาก
  แต่ก็ยังมีช่องทางที่จะหารายได้จากธุรกิจลิขสิทธิ์ หากเรามีคาร์แรคเตอร์การ์ตูนที่มีศักยภาพ
  บวกกับการทำการตลาดที่ชัดเจน แม่นยำ
  รวมถึงการเผยแพร่ประชาสัมพันธ์คาร์แรคเตอร์การ์ตูนอย่างต่อเนื่อง และสม่ำเสมอ
  เพื่อได้รับการยอมรับ และสร้างความมั่นใจในตัวการ์ตูนจากกลุ่มลูกค้าที่เป็นผู้ผลิต,
  เจ้าของผลิตภัณฑ์ ร้านค้า และองค์กรต่างๆ
  ซึ่งเป็นส่วนสำคัญที่ช่วยสนับสนุนส่งเสริมให้คาร์แรคเตอร์การ์ตูนเป็นที่รู้จักและนิยมมากขึ้นในหมู่ผู้บริโภค